text:
SUHETO ITI AKKUB
No Kasano ti Agbalin a Nasayaat nga Ama
“Ania ti nagkurangak?” Dayta a saludsod ti mangburburibor ken Michael * a taga-South Africa. Inkagumaanna ti agbalin a nasayaat nga ama ngem kada malagipna ti nagrebelde nga anakna nga agtawen iti 19, mapanunotna no adda ngata nagkuranganna.
Iti sabali a bangir, kasla naballigi nga ama ni Terry a taga-Spain. Kuna ti anakna a ni Andrew: “Adu kadagiti malagipko maipapan ken Tatang idi ubingak ket ti pannakiay-ayam ken panangipasiarna kaniak ken idi ibasbasaannak. Pinagbalinna a makaparagsak ti panagsursuro.”
Kinapudnona, saan a nalaka ti agbalin a nasayaat nga ama. Ngem adda dagiti kangrunaan a prinsipio a makatulong. Napaneknekan ti adu nga amma a nabenepisiaranda ken ti pamiliada idi sinurotda ti sirib a masarakan iti Biblia. Usigentayo ti dadduma kadagiti praktikal a balakad ti Biblia a makatulong iti amma.
1. Iwayaam ti Pamiliam
Kas ama, kasano nga ipakpakitam iti annakmo a napategda kenka? Sigurado nga adu ti ar-aramidem agpaay kadakuada agraman ti panagsakripisiom a mangtaraon ken mangipaay kadakuada iti nasayaat a pagtaengan. Dimo la ketdi aramiden dagita no saanda a napateg kenka. Ngem no awan ti umdas a panawenmo kadakuada, nalabit panunotenda a napatpateg kenka ti dadduma a banag a kas iti trabahom, gagayyemmo, wenno pagpalpaliwaam.
Kaano a rumbeng a rugian ti ama ti mangbusbos iti panawen kadagiti annakna? Mangrugi ti kinasinged ti ina iti anakna bayat nga isiksikogna pay laeng. Mabalin a makangngegen ti sikog uray no agarup 16 a lawas pay laeng dayta. Iti dayta a tiempo, mabalin metten a makisinninged ti ama iti di pay naipasngay nga anakna. Mabalinna a denggen ti pitik ti puso ti anakna, riknaen ti kugtarna, makisarita kenkuana, ken kantaan.
Prinsipio ti Biblia: Idi panawen ti Biblia, dagiti amma a mismo ti aktual a mangisuro kadagiti annakda. Naiparegta kadakuada a mangbusbosda iti panawen kadagiti annakda kas ibatad ti Deuteronomio 6:6, 7: “Dagitoy a sasao nga ibilbilinko kenka ita nga aldaw addadanto ita pusom; ket masapul nga iyukuokmo ida iti anakmo ken sawem ti maipapan kadagita no agtugawka iti balaymo ken no magnaka iti dalan ken no agiddaka ken no bumangonka.”
2. Dumngegka a Naimbag
Tapno epektibo ti pannakikomunikarmo iti annakmo, nasken a dumngegka a naimbag. Masapul a sursuruem ti dumngeg a di agung-unget.
No ammo ti annakmo nga alistoka a makaunget ken mangkritikar, dida maitured nga ibaga kenka ti riknada. Ngem no kalmadoka a dumngeg, ipakpakitam a talaga a maseknanka kadakuada. Iti kasta, ad-adda nga ibagada kenka dagiti pampanunoten ken rikriknada.
Prinsipio ti Biblia: Ti praktikal a sirib a masarakan iti Biblia ket napaneknekan a makagunggona iti adu nga aspeto ti inaldaw a panagbiag. Kas pagarigan, kuna ti Biblia: “Tunggal tao masapul a nasiglat no iti panagdengngeg, nainayad no iti panagsao, nabannayat no iti panagpungtot.” (Santiago 1:19) No suroten dagiti amma daytoy a prinsipio ti Biblia, nasaysayaat ti pannakikomunikarda kadagiti annakda.
3. Siaayat a Mangdisiplina ken Mangkomendarka
Uray no madismaya wenno makaungetka, ipakita koma ti panangdisiplinam nga ay-ayatem ti anakmo ken maseknanka iti agpaut a pagimbaganna. Karaman iti dayta ti panangbalakad, panangkorehir, panangisuro, ken panangdusa no kasapulan.
Mas epektibo met nga amang ti disiplina no kanayon a komendaran ti ama dagiti annakna. Kuna ti nagkauna a proverbio: “Kas kadagiti mansanas a balitok kadagiti kitikit a pirak kasta ti sao a naisao iti umiso a tiempona.” (Proverbio 25:11) Makatulong ti komendasion tapno mapatanorda ti nasayaat a personalidad. Masursuroda ti agtalek iti bagida no komendaran ken ipatpateg ida dagiti nagannakda. No mangbirok ti ama kadagiti gundaway a mangkomendar kadagiti annakna, matulonganna ida a maaddaan iti kompiansa iti bagida ken maparegtana ida a kanayon a mangikagumaan a mangaramid iti umiso.
Prinsipio ti Biblia: “Dakayo nga amma, dikay rurruroden ti annakyo, tapno saan a maupay ti riknada.”—Colosas 3:21.
4. Ayatem ken Raemem ni Baketmo
Ti panangtrato ti asawa a lalaki iti asawana ket sigurado nga adda epektona kadagiti annak. Kuna ti maysa a grupo dagiti eksperto iti panangpadakkel iti annak: “Maysa kadagiti kasayaatan a maaramidan ti ama kadagiti annakna ket ti panangrespetona iti inada. . . . No agrinrinnaem ti ama ken ina ket makitkita dayta ti annakda, maparagsakda ida ken maipariknada ti ayatda.”—The Importance of Fathers in the Healthy Development of Children. *
Prinsipio ti Biblia: “Assawa a lallaki, itultuloyyo nga ayaten dagiti assawayo . . . Ayaten koma ti tinunggal maysa kadakayo ti asawana a babai a kas ti panagayatna iti bagina.”—Efeso 5:25, 33.
5. Iyaplikarmo ti Praktikal a Balakad ti Dios
Dagiti amma nga adda naimpusuan a panagayatda iti Dios ket makaipaay kadagiti annakda iti kapatgan a tawid—ti nasinged a relasion iti nailangitan nga Amada.
Kalpasan ti pinullo a tawen a panagregget a mangpadakkel iti innem nga annakna, kastoy ti naawat a surat ni Antonio a maysa kadagiti Saksi ni Jehova manipud iti maysa kadagiti annakna a babbai: “Dear Papa, Kayatko ti agyaman iti panangpadakkelyo kaniak a mangayat ken Jehova a Dios, iti padak a tao, ken iti bagik—kayatko a sawen, ti panangpadakkelyo kaniak nga agbalin a nasayaat a tao. Impakitayo nga ay-ayatenyo ni Jehova ken maseknankayo kaniak. Pagyamanan iti panangipangpangrunayo ken Jehova ken iti panangtratoyo kadagiti annakyo kas sagut ti Dios!”
Prinsipio ti Biblia: “Masapul nga ayatem ni Jehova a Diosmo buyogen ti isuamin a pusom ken isuamin a kararuam ken isuamin a bikasmo. Ket dagitoy a sasao nga ibilbilinko kenka ita nga aldaw addadanto ita pusom.”—Deuteronomio 6:5, 6.
Nalawag a malaksid iti lima a punto a nadakamaten, adda pay dagiti makatulong iti panagbalin nga ama. Kinapudnona, uray no ikagkagumaam ti agbalin a nasayaat nga ama, dikanto pulos makapagbalin a perpekto nga ama. Ngem no nadungngo ken balanse ti panangyaplikarmo kadagita a prinsipio, talaga a posible nga agbalinka a nasayaat nga ama. *
^ par. 3 Nabaliwan ti dadduma a nagan iti daytoy nga artikulo.
^ par. 19 Uray no nagsina wenno nagdiborsion ti agassawa, sumayaat ti relasion dagiti annak iti inada no nadayaw latta ti panangtrato ti ama iti inada.
^ par. 25 Para iti kanayonan a tulong iti biag ti pamilia, kitaem ti libro a Ti Sekreto ti Kinaragsak iti Pamilia a magun-odan iti Web site a www.jw.org/ilo.


c: text/html

text:
San Fabian, Pangasinan
Ti San Fabian ket maysa a primera klase nga ili iti probinsia ti Pangasinan iti Pilipinas.
Dagiti baranggay[urnosen | urnosen ti taudan]
Ti San Fabian ket nabingbingay a politikal kadagiti 34 a barbaranggay.[2]
- Ambalangan-Dalin
- Angio
- Anonang
- Aramal
- Bigbiga
- Binday
- Bolaoen
- Bolasi
- Cayanga
- Gomot
- Inmalog
- Lekep-Butao
- Longos
- Mabilao
- Nibaliw Central
- Nibaliw East
- Nibaliw Magliba
- Palapad
- Poblacion
- Rabon
- Sagud-Bahley
- Sobol
- Tempra-Guilig
- Tocok
- Lipit-Tomeeng
- Colisao
- Nibaliw Narvarte (Nibaliw W.
- Nibaliw Vidal (Nibaliw West
- Alacan
- Cabaruan
- Inmalog Norte
- Longos-Amangonan-Parac-Parac
- Longos Proper
- Tiblong
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Pilipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Pilipinas: Opisina ti Koordinasion ti Nailian nga Estadistika. Naala idi 7 Hulio 2014.
- ^ a b 2010 a Senso a Pakaammo ti Rehion ti Ilocos (Ingles) naala idi 21 Abril 2012
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Pilipinas (Ingles)
- Pakaammo dagiti Senso ti Pilipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)

robotstxt: allowed

filter: keep


text:
Plantilia:Transclude
Plantilia:{{{1}}}
Daytoy a plantilia ket ibanaganna dagiti nagan ti panid a kasla met ti panagtengngel ti proseso a panagilak-am ti plantilia babaen ti MediaWiki. Daytoy ket mangikkat kadagiti pakaallilawan no agar-aramid ti sabali a banbanag kadagiti nagan ti panid ti plantilia a kas dagiti panagisilpo.Ti kangrunaan a panag-usar iti daytoy a plantilia ket ti menu ti iti ngato ti tunggal maysa a {{navbox}}, ngem daytoy ket maus-usar pay kadagiti sabali a plantilia.
Panag-usar[urnosen | urnosen ti taudan]
{{transclude| Plantilia:Foo }}→ Plantilia:Foo
{{transclude| Kategoria:Foo }}→ Kategoria:Foo
{{transclude| Foo }}→ Plantilia:Foo
{{transclude| :Foo }}→ Foo
{{transclude| :Papeles:Foo }}→ Papeles:Foo
Datos ti plantilia[urnosen | urnosen ti taudan]
Daytoy ket isu ti dokumentasion ti TemplateData para iti plantilia nga inus-usar babaen ti VisualEditor.
Transclude
Daytoy a plantilia ket ibanaganna dagiti nagan ti panid a kasla met ti panagtengngel ti proseso a panagilak-am ti plantilia babaen ti MediaWiki. Daytoy ket mangikkat kadagiti pakaallilawan no agar-aramid ti sabali a banbanag kadagiti nagan ti panid ti plantilia a kas dagiti panagisilpo.


text:
Dagiti Ina ti Plaza de Mayo
Ti Dagiti Ina ti Plaza de Mayo (Espaniol: Asociación Madres de Plaza de Mayo) ket maysa a gunglo dagiti Argentiniano nga inna a dagiti annakda ket "nagpukaw" kabayatan ti turay a dictadoria militar idi 1970s iti Argentina.
Maysa a naisangayan nga organisasion ti Dagiti Ina ti Plaza de Mayo dagiti babai nga Argentiniano a nagbalin nga activista iti karbengan a pangtao tapno magun-odan ti maysa a panggep. Iti agarup tallo a dekada, inrupir dagiti Ina ti karbenganda a makidenna manen kadagiti naagaw nga annakda.
Iti panagprotestada, agsuotda kadagiti puraw a dalungdong kas panglagip iti lampin dagiti nagpukaw nga annakda. Nagtaud ti nagan ti gungloda manipud iti Plaza de Mayo iti centro ti Buenos Aires, Argentina nga immuna a nagtitiponan dagiti agladladingit nga ina ken lola. Aguurnongda iti kada malem ti Jueves para iti kagudua ti oras a panagpagnapagnada iti plaza.
Nabukel ti gunglo babaen dagiti babbai a nagsasarak kabayatan ti panangpadpadasda a mangsapul kadagiti nagpukaw nga annakda, a tiniliw dagiti ahente ti govierno ti Argentina kadagiti tawtawen ti Narugit a Gubat (1976–1983), nga adu kadagitoy ti naparparigat ken napapatay sa nailemmeng dagiti bangkayda. Ni Azucena Villaflor, ti fundador ti gunglo, a kaduana ti 13 a sabali pay a babbai, ti nangirugi kadagiti demonstrasion iti Plaza de Mayo, iti sango ti Casa Rosada, ti palacio presidensial, idi Abril 30, 1977. Innem a bulanen a sapsapulen ni Villaflor ti maysa kadagiti barona ken ti manugangna a babai. Idi Deciembre 10, 1977, innala met ti militar ni Villaflor ket inkursongda iti pupokan militar Navy's Mechanics Training School (ESMA) iti distrito Núñez iti Buenos Aires. Manipud idin saanen a nakita pay a sibibiag ni Villaflor. Idi katengngaan ti 2005, nasarakan ti bangkay ni Villaflor ken dua pay nga ina a kaduana a da Esther Careaga ken María Eugenia Bianco. Naikali ti dapo ni Villaflor iti sakaanan ti Piramide ti Mayo iti Plaza idi Deciembre 8, 2005.
Silsilpo iti ruar[urnosen | urnosen ti taudan]
- Asociación Madres de Plaza de Mayo (iti Espaniol)
- Madres de Plaza de Mayo – Línea Fundadora (iti Espaniol)
- Asociación Abuelas de Plaza de Mayo (iti English)
- Proyecto Desaparecidos (iti Espaniol)


text:
Ni Dwight David "Ike" Eisenhower (maibalikas a /ˈaɪzənhaʊər/, eye-zən-how-ər; Oktubre 14, 1890 – Marso 28, 1969) ket isu idi ti maika-34 a Presidente iti Estados Unidos manipud idi 1953 agunggana idi 1961. Isu idi ket dati a lima a bituen a heneral iti Buyot ti Estados Unidos idi panawen ti Maikadua a Sangalubongan aGubat, ken nagserbi a kas ti Kangatuan nga Agbilbilin kadagiti Kumaduaan a Puersa idiay Europa; responsiblidadna dagiti panagplano ken panangimaton ti panagraut iti Amianan nga Aprika idiay Operasion a Panagsilaw idi 1942–43 ken ti nagballigi a panagraut iti Pransia ken Alemania idi 1944–45, manipud ti Lumaud a Sanguanan. Idi 1951, isu ti immuna anagbalin a kangatuan nga agbilbilin ti NATO.[2]
Dagiti midia a mainaig ti Kategoria:Dwight D. Eisenhower idiay Wikimedia Commons


text:
VIGAN CITY --- Dinuyok ti maysa a babai ti kabsat ti live- in partner na idiay Barangay Banbanaba, Sta. Lucia, Ilocos sur.
Ti biktima ket ni Wilfredo Bugarin Bermillo, 44, mannalon idinto a ti suspek ket ni Eva Escalona, 31, agpadpada nga agnaed iti nasao a lugar.
Maibasar iti imbestigasyon ti PNP- Sta. Lucia, agprobprobokar ni Bernardo Bermillio, live- in partner ni Escalona idi napan naganawa ni Wilfredo a kabsat na.
Ngem imbes nga agsardeng, nasubang da ketdi agingga a pimmanaw ni wilfredo tapno maliklikan ti nabarbara a riri.
Idi pumanaw ni Wilfredo, dita metten a binagsol isuna ni Escalona a timmama iti tiyan na ken naipaagas iti ospital.
Kabayatanna, segun ken ni PNP- Sta. Lucia Chief of Police Police Chief inspector Benedicto Cardenas, nagresulta ti amicable settlement ti panagsasarita ti sibubukel a pamilya.


text:
SIUDAD TI VIGAN, Mayo 27 (PIA) – Nakaiteden ti 21 a traysikel ti gobierno ti siudad kadagiti marigrigat a pamilia manipud 2012. Daytoy ket parte ti programa kontra kinapanglaw a maaw-awagan ti ‘Pagsapulan, Ranniag ti Masakbayan’.
Dagitoy a traysikel ket addan numeroda ken nakairehistro metten, kuna ti Opsina ti Mayor nga idadaulluan ni Mayor Eva Marie S Medina. Napili a nalaing dagiti pamilia a nakaitedanna ta kayat ti gobierno ti siudad a mailala dagitoy ket agserbida laeng para iti pagsapulan dagitoy nga agindeg.
Dagiti naireport nga ammona ti agsugal, aginom iti nasanger ken addaan kadagiti dadduma pay a bisio ket saan a naikkan. Ta segun iti Mayor dagitoy a bisio ti mangdadael ti panagiggem ti traysikel.
Ginutugut ti Mayora dagitoy a 21 a pamilia a kanayon a salimetmetanda ti matgedanda, ken iyadayoda iti bagida iti bisio a mangdadael iti proyekto a naipaima kadakuada. Kasta met ti gagetda ken panangmentenerda iti naited a pagsapulanda a namnamen ti gobierno a mangikkat ti kinapanglaw ken panagbisin iti siudad.
Tapno sumayaat pay ti biag dagitoy a nakaimaan ti traysikel, nangaramidda ti grupoda a pinanagananda iti Raniag Tricycle Operators and Drivers Association a kayatda nga irehistro iti Securities and Exchange Commission (SEC). Daytoy pannakairehistroda ti SEC ti manglukat ti arruangan iti grupoda a makaawat kadagiti nagduduma a benepisio manipud ahensia ti sector pribado ken gobierno.
Dagiti dadduma nga agindeg ket insagutan ti gobierno ti siudad ti sari-sari store, karinderia, fish ball kariton, panaglako iti nateng, karne, bagas ken ikan. Kasta met nga adda pay panagpaadu ti animales kas manok, baka, pugo, kalding.
Napili dagitoy nga agindeg a nakaipaayan dagitoy babaen ti ‘evaluation team’ a naggapu kadagiti sector ti komunidad. Kas kuna ni Medina ti laeng kasukat dagitoy a proyekto ket ti gaget, panagpursigi ken panangliklik ti bisio dagiti naipaayanda.
Daytoy a programa ti gobierno ti siudad ket nangrugi idi immune a panagtugaw ni Medina idi 1995 ket nagtultuloy a dimmakdakkel inggana ita.
Namnamaen ngarud ti Mayor a dagitoy a nakaipaimaan dagitoy a serbisio ket sumayaat ti kalidad ti panagbiagda, kangrunaanna unay ti pannakatagiben dagiti annakda a makaadal ken agbanag a nasayaat a makipagili. (MCA/ICR/PIA-1:Ilocos Sur)


text:
Paramore
Ti Paramore ket maysa nga Amerikano a banda ti rock manipud idiay Tennessee, Estados Unidos a naporma idi 2004. Ti banda ket agdama a buklen ti daulo a kumakanata a ni Hayley Williams, basista a ni Jeremy Davis, ken gitarista a ni Taylor York. Ti grupo ket nagipablaak ti immuna nga albumda nga All We Know Is Falling idi 2005, ken ti maikadua nga albumda a Riot! idi 2007, daytoy ket kineddengan a maysa a Platino idiay Estados Unidos ken Irlandes ken Balitok idiay Australia, Kanada, Baro a Selanda, ken ti Nagkaykaysa a Pagarian. Ti Brand New Eyes, ket isu ti maikatlo nga album ti Paramore, ken daytoy ket naipablaak idi 2009 ken iti agdama daytoy ti kangatuan a naikarta nga albumda, a nagbalin a platino idiay Irlandes ken Nagkaykaysa a Pagarian, ken balitok idiay Estados Unidos, Kanada, Australia ken Baro a Selanda.[1] Ti maikapat a bukod a naititulo nga album idi 2013 nga album ti Paramore ket nangrugi iti No. 1 kadagiti karta ti Billboard charts idiay Estados Unidos. Daytoy ket No. 1 nga album idiay Nagkaykaysa aPagarian, Irlandes, Australia, Baro a Selanda, Brasil, Arhentina ken Mehiko.[2]
Kamkameng[urnosen | urnosen ti taudan]
- Hayley Williams
- Taylor York
- Jeremy Davis
Diskograpia[urnosen | urnosen ti taudan]
Album[urnosen | urnosen ti taudan]
- All We Know Is Falling (2005)
- Riot! (2007)
- Brand New Eyes (2009)
- Paramore (album) (2013)
Dagiti nagibasaran[urnosen | urnosen ti taudan]
- ^ Caulfield, Keith (2009-10-07). "Ni Barbra Streisand ket addaan ti maikasiam a No. 1 nga album". Hollywoodreporter.com. Naala idi 2010-08-18.
- ^ "Ti Album ti Paramore ket Nagrugi iti #1". FueledByRamen.com. 2013-04-17. Naala idi 2013-04-26.
Dagiti silpo ti ruar[urnosen | urnosen ti taudan]
- Dagiti midia a mainaig ti Paramore idiay Wikimedia Commons
- Opisial a website


text:
Bantay
Ti bantay ket maysa a dakkel a porma ti daga a gumay-at ti ngato dagiti naipalawlaw a daga iti maysa a napatingaan a lugar a kadawyan iti porma ti maysa a pantok. Ti bantay ket sapasap a napadpadsok ngem ti maysa a turod. Dagiti bantay ket naporma babaen dagiti tektoniko a puersa wenno bulkanismo. Dagitoy a puersa ket lokal a makaipangato ti rabaw ti daga babaen ti sumurok a 10,000 kadkadapan (3,000 m). Dagitinbantay ket in-inutda a manurunor babaen dagiti tignay ti karayan, kondision ti tiempo, ken dagiti glasier. Adda dagiti bassit a bantay a naipaadayo kadagiti pantok, ngem kaaduan ket rumsua kadagiti dakkel a kabambantayan.
Ti katayagan a bantay iti Daga ket ti Bantay Everest idiay Himalaya ti Asia,a ti pantokna ket 8,848 m (29,029 ft) ti ngato ti natimbeng a lesaad ti baybay. Ti katayagan a naamammoan a banaty iti Sistema a Solar ket ti Olympus Mons idiay planeta ti Marte iti 21,171 m (69,459 ft).
Paammo[urnosen | urnosen ti taudan]
Adu pay a mabasbasa[urnosen | urnosen ti taudan]
Dagiti sasao a mainaig ti Banbanatay idiay Wikiquote
Dagiti midia a mainaig ti Banbantay idiay Wikimedia Commons
- Fraknoi, A., Morrison, D., & Wolff, S. (2004). Panagbanbaniaga kadagiti Planeta. Maika-3 nga Ed. Belmont: Thomson Books/Cole.


text:
Romblon
Ti Romblon ket maysa nga isla a probinsia ti Pilipinas a masarakan iti rehion ti MIMAROPA iti Luzon. Ti kapitoliona ket ti ili a managan met laeng iti Romblon. Buklen ti Romblon ti adu a purpuro iti Baybay Sibuyan. Masarakan Marinduque ken Quezon iti abagatan, ti Mindoro iti daya, ti Aklan iti amianan, ken ti Masbate iti laud. Dagiti tallo a kadadakkelan a puro ket ti Isla ti Romblon, Isla ti Tablas, ken Isla ti Sibuyan.
Ti Romblon ti kangrunaan a paggapgapuan ti nangato a kalidadna a marmol, a pumadpad iti kalidad dagiti marmol ti Italia.
Dagiti linaon
Heograpia[urnosen | urnosen ti taudan]
Addaan ti Romblon iti 17 nga ili.
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ 2010 a Senso a Pakaammo ti Mimaropa (Ingles) naala idi 30 Enero 2013
Dagiti silpo ti ruar[urnosen | urnosen ti taudan]
- Pagalagadan ti Heograpia a Kodigo ti Pilipinas
- Pagsurotan ti Panagbanniaga iti Romblon
- Sanrokan Online


text:
Naggapo idiay Ilokano Wikipedia, ti nawaya nga ensiklopedia
Pakasaritaan ti papeles
Pinduten iti petsa/oras tapno makita ti papeles a kas naiparang iti dayta a panawen.
Panag-usar ti papeles
Ti sumaganad kadagiti 28 a silpo ti pampanid iti daytoy a papeles:
Global a panag-usar ti papeles
Dagiti sumaganad a wiki ket agus-usar iti daytoy a papeles:
- Panag-usar idiay als.wikipedia.org
- Panag-usar idiay be.wikipedia.org
- Panag-usar idiay bg.wikipedia.org
- Panag-usar idiay bo.wikipedia.org
- Panag-usar idiay br.wikipedia.org
- Panag-usar idiay bs.wikipedia.org
- Panag-usar idiay ca.wikipedia.org
- Panag-usar idiay cs.wikipedia.org
- Panag-usar idiay de.wikipedia.org
Kitaen ti adu pay a global a panag-usar iti daytoy a papeles.


text:
TULONG PARA ITI PAMILIA | PANAGASAWA
No Kasano a Maisardeng ti Panagriri
TI PROBLEMA
Kanayonkayo kadi nga agriri nga agassawa no agtungtongkayo? Kanayon kadi a madandanaganka di la ket ta makaisao wenno makaaramidka iti banag a pagapaanyo?
No wen, dika madanagan. Mabalinmo a pasayaaten ti kasasaadyo. Ngem nasken nga ammuem nga umuna no apay a masansan nga agririkayo.
DAGITI MAKAGAPU
Di panagkinnaawatan.
Inamin ti maysa a misis nga agnagan iti Jillian: * “No dadduma, adda maibagak ken lakayko ngem sabali ti panagsaadna kenkuana. Wenno adda tiempo nga ipapilitko a naibagakon ti maysa a banag kenkuana ngem saan pay met gayam!”
Agduma nga opinion.
Uray no kasla agkatunosankayo unay iti asawam, agduma latta dagiti opinionyo iti dadduma a banag. Apay? Ngamin, awan ti dua a tao nga eksakto nga agpada. Gapu iti dayta, posible nga agproblema wenno agbalin a naragsak ti biagyo. Ngem para iti adu a pagassawaan, problema dayta.
Saan a nasayaat nga ulidan.
“Agkaraapa dagiti dadakkelko ken awan panagraemda iti maysa ken maysa,” kuna ti maysa a misis nga agnagan iti Rachel, “isu nga idi adda asawakon, kas met la ken nanangkon ti panagsasaok ken lakayko. Diak nasursuro idi no kasano nga ipakita ti panagraem.”
Naun-uneg a rason.
Masansan nga adda naun-uneg a rason ti nakaro a riri malaksid iti pasamak a nangrugian dayta. Kas pagarigan, ti riri a nangrugi iti panangibaga iti “Kanayon laengen a maladawka!” ket mabalin a maigapu iti pannakarikna ti maysa nga asawa a saan a maipakpakitaan iti konsiderasion, imbes nga iti kinapateg ti kinamanagsapsapa.
Aniaman ti makagapu, makadangran iti salun-atmo ti masansan a panagriri ken mabalin pay ketdi nga agtungpal iti panagsina wenno diborsio. Ania ngarud ti aramidenyo tapno maisardeng ti masansan a panagririyo?
TI MABALINYO NGA ARAMIDEN
Tapno malapdan ti riri, ammuem no ania a talaga dagiti makagapu. Inton kalmadokayon a dua, padasenyo nga aramiden daytoy nga aktibidad.
1. Isuratyo a dua iti agduma a papel ti makagapu iti nabiit pay a panagririyo. Kas pagarigan, mabalin nga isurat ni mister, “Nagmalmalemka a nakikadua kadagiti gagayyemmo a dimo man la impakpakaammo kaniak no ayanmo.” Nalabit nga isurat ni misis, “Nakaungetka gapu ta nakikaduaak kadagiti gagayyemko.”
2. Pagsaritaanyo ti sumaganad a silulukat ti panunotyo: Serioso kadi a talaga dayta? Mabalin kadi a palabsen laengen? Iti dadduma a kasasaad, mabalin nga umdasen nga akseptarenyo nga agduma dagiti opinionyo ken kalubanyo laengen dayta iti ayat tapno agtalinaed ti talna.—Prinsipio ti Biblia: Proverbio 17:9.
No maamirisyo nga agassawa a saan unay a serioso dayta, agpinnakawankayo ken lipatenyon dayta. —Prinsipio ti Biblia: Colosas 3:13, 14.
Ngem no ibilangyo a dua wenno ti maysa kadakayo a serioso dayta, aramidenyo ti sumaganad.
3. Isuratmo ti nariknam bayat ti panagririyo, ken ibagam nga aramiden met dayta ti asawam. Kas pagarigan, nalabit isurat ni mister, “Panagriknak, kaykayatmo a kadua dagiti gagayyemmo ngem siak.” Nalabit isurat ni misis, “Panagriknak, trattratuennak a kasla ubing a masapul pay la nga agpakada ken tatangna.”
4. Agsinnukatkayo iti papel sayo basaen ti komento ti tunggal maysa. Ania a talaga ti pakaseknan ti asawam bayat ti panagririyo? Pagsaritaanyo no ania koma ti inaramid ti tunggal maysa kadakayo tapno marisut dagiti kangrunaan a makagapu a di kasapulan nga agririkayo. —Prinsipio ti Biblia: Proverbio 29:11.
5. Pagsaritaanyo dagiti nasursuroyo iti daytoy nga aktibidad. Kasanoyo nga iyaplikar dagiti nasursuroyo tapno masolbar wenno malapdan ti panagririyonto manen?
^ par. 7 Nabaliwan ti dadduma a nagan.


text:
Alice Munro
Ni Alice Ann Munro (née Laidlaw; naipasngay idi 10 Hulio 1931) ket maysa a Kanadiana a mannurat nga agsursurat iti Inggles. Ti obra ni Munro ket naipalawagen a kas adaan ti rebolusionario nga arkitektura kadagiti ababa a sarita, a naipangpangruna ti gaganayna a mapan iti masakbayan ken napalabas a panawen.[3]
Ti piksion ni Munro ket masansan a naiyasentar iti patubona a Kondado ti Huron idiay abagatan a laud ti Ontario.[4] Dagiti saritana ket mangkita kadagiti larikut ti tao iti maysa a saan a komplikado nga estilo ti prosa. Dagiti sinurat ni Munro ket nangitakder kaniana a kas "maysa kadagiti kalatakan a kontemporaneo a mannurat iti piksion," wenno, kas kinuna ni Cynthia Ozickt, "ti bukodtayo nga Chekhov."[5] Isu ket nagungunaan ti Premio Nobel iti Literatura ti 2013 para iti obrana kas "master iti moderno nga ababa a sarita ",[6] ken ti Premio Internasional ti Man Booker idi 2009 para kadagiti amin a bagi ti obrana, isu pay ket namitlo a nangabak ti Gunguna ti Gobernador Heneral ti Kanada para iti piksion.[6][7][8]
Kitaen pay[urnosen | urnosen ti taudan]
Dagiti nota ken nagibasaran[urnosen | urnosen ti taudan]
- ^ Pangyuna. Sala dagiti Naragsak a Linong. Alice Munro. First Vintage dagiti kontemporaneo nga Edision, Agosto 1998. ISBN 0-679-78151-X Vintage Books], Dibison ti Random House, Inc. New York.
- ^ Ti Pannakisinnarita kenni Alice Munro. Bookbrowse. Naala idi: 2 Hunio 2009.
- ^ Ni Alice Munro ket Nangabak ti Premio Nobel iti Literatura, babaen ni Julie Bosmans, The New York Times, 10 Oktubre 2013
- ^ Marchand, P. (29 Agosto 2009). "Open Book: Philip Marchand on Too Much Happiness, babaen ni Alice Munro". The National Post. Naala idi 5 Septiembre 2009.
- ^ Merkin, Daphne (24 Oktubre 2004). "Northern Exposures". New York Times Magazine. Naala idi 25 Pebrero 2008.
- ^ a b "Ti Premio Nobel iti Literatura 2013 – Press Release" (PDF). 10 Oktubre 2013. Naala idi 10 Oktubre 2013.
- ^ Bosman, Julie (10 Oktubre 2013). "Ni Alice Munro ket Nangabak ti Premio Nobel iti Literatura". New York Times. Naala idi 10 Oktubre 2013.
- ^ "Ni Alice Munro ket nangabak ti Premio Internasional ti Man Booker". The Guardian. 27 Mayo 2009.
Dagiti silpo ti ruar[urnosen | urnosen ti taudan]
Dagiti sasao a mainaig ti Alice Munro idiay Wikiquote
Dagiti midia a mainaig ti Alice Munro idiay Wikimedia Commons
- Dagiti obra wenno maipanggep ti Alice Munro kadagiti biblioteka (katologo ti WorldCat)
- Alice Munro iti Internet Movie Database


text:
Impabakrang
Iti Impabakrang ket maysa nga comedia ken drama (dramedy) idi 2004, insurat ken indirecto ni Alexander Payne aggapu iti novela ni Rex Pickett (ISBN 0-312-32466-9).
Plot summary[urnosen | urnosen ti taudan]
Inakem ni Paul Giamatti ni Miles, maysa nga mannurat a saan maipablaak, maestro iti English iti maikawalo a grado, ken maysa nga managayat iti arak ti vino. Kinuyogna ni gayyemna a Jack Thomas Haden Church), maysa nga actor a dandani agkasar, a agbaniaga iti maysa lawas idiay kaubasan ti Santa Ynez, California. Ni Miles ket kayatna laeng iti aginom ken agayayam iti golf, ngem ni Jack ket planona nga agiyot iti babbae kasanguanan nga agkasar. Idi madanonda iti papananda, maamammoda iti dua a babbae (Virginia Madsen ken Sandra Oh) a mangsabali iti biag ni Miles.
Taglines[urnosen | urnosen ti taudan]
- "Agbirbirok iti vino. Agbirbirok iti babbae. Birbirokenda it bagida."


text:
Pagnanaedan ti Diablo?
Sungbat ti Biblia
Kas espiritu a parsua, agnanaed ti Diablo iti di makita a lugar. Ngem saan nga iti umap-apuy nga impierno a sadiay a tutuokenna dagiti nadangkes, kas naipakita iti ladawan iti daytoy nga artikulo.
“Gubat sadi langit”
Adda idi tiempo a nawaya ni Satanas a Diablo nga agsursor iti lubong ti espiritu ken makapagsaad iti sanguanan ti Dios a kadua dagiti matalek nga anghel. (Job 1:6) Ngem impadto ti Biblia nga adda mapasamak a “gubat sadi langit” nga agresulta iti pannakapapanaw ni Satanas idiay langit ken ‘maitapuak iti daga.’ (Apocalipsis 12:7-9) Paneknekan ti kronolohia ti Biblia ken dagiti pasamak iti lubong a nalpasen ti gubat idiay langit. Naitapuaken ti Diablo iti daga.
Kayat kadi a sawen daytoy nga adda espesipiko a lugar iti planetatayo a pagnanaedan ti Diablo? Kas pagarigan, naikuna a ti nagkauna a siudad ti Pergamo ti “ayan ti trono ni Satanas” ken ‘sadiay ti pagnanaedanna.’ (Apocalipsis 2:13) Kinapudnona, dagita a sasao ipakpakitana laeng ti nasaknap a sataniko a panagdaydayaw iti dayta a siudad. Kuna ti Biblia a ti Diablo ti agturturay kadagiti “amin a pagarian ti mapagnaedan a daga,” isu nga awan ti espesipiko a lugar ditoy daga a pagnanaedanna. Ngem adda ditoy daga ti Diablo.—Lucas 4:5, 6.


text:
MARSO 20, 2014 | SANGALUBONGAN A DAMDAMAG
Pimmusayen ni Guy H. Pierce a Miembro ti Bagi a Manarawidwid Dagiti Saksi ni Jehova
NEW YORK—Pimmusay ni Guy H. Pierce a miembro ti Bagi a Manarawidwid dagiti Saksi ni Jehova idi Martes, Marso 18 iti sangalubongan a hedkuarterda idiay Brooklyn, New York iti edad a 79.
Nagserbi ni Mr. Pierce iti nagduduma a komite a mangiwanwanwan kadagiti aktibidad dagiti Saksi ken iti sangalubongan a panangisuroda iti Biblia. Gapu kadagiti responsabilidadna iti organisasion, masapul a kanayon a mapan iti nadumaduma a pagilian. Inusarna dagita a gundaway a mangparegta kadagiti Saksi ni Jehova iti intero a lubong. Nupay adu ti trabahona, pagaammo unay nga adda latta panawenna a dumngeg kadagidiay agkasapulan ti tulong ken balakad. Kanayon met a nakaisem ken managpakatawa isu a komportable ti dadduma kenkuana. Kuna dagiti nasinged kenkuana nga uray dagiti tattao iti nagduduma a kultura ket dagus a limmag-an ti riknada kenkuana. Iti maysa a palawagna idi nagturpos ti maysa a klase dagiti amin-tiempo a ministro, kastoy ti imbalakad ni Mr. Pierce a pagaammo a kasta a mismo ti ar-aramidenna: “Agbalinkayo a natibker kadagiti umiso a prinsipio, ngem agbalinkayo met a mannakibagay. Diyo tagibassiten dagiti agnanaed iti pakaidestinuanyo gapu iti naiduma a kulturada.”
Nayanak ni Guy Hollis Pierce idi Nobiembre 6, 1934 idiay Auburn, California. Nabautisaran kas Saksi ni Jehova idi Agosto 14, 1955 iti edad a 20. Idi Mayo 30, 1977, inkasarna ti padana a Saksi a ni Penelope (Penny) Wong, ket naaddaanda iti annak. Nagserbi da Mr. ken Mrs. Pierce kas amin-tiempo a mangisursuro iti Biblia (aw-awagan dagiti Saksi kas regular pioneer). Idi agangay, nagbalin nga agdaldaliasat a ministro ni Mr. Pierce, a mangbisbisita kadagiti kongregasion dagiti Saksi ni Jehova iti intero a United States tapno mangpabileg iti pammati dagiti padana nga amin-tiempo a mangisursuro iti Biblia ken miembro ti kongregasion. Idi 1997, naawisda nga agtrabaho iti amin-tiempo iti sanga nga opisina dagiti Saksi ni Jehova iti United States. Idi Oktubre 2, 1999, nayanunsio ni Mr. Pierce kas baro a miembro ti Bagi a Manarawidwid.
Idi Sabado ken Domingo, Oktubre 5 ken 6, 2013, ni Mr. Pierce ti nagakem kas tserman iti maika-129 a tinawen a miting ti Watch Tower Bible and Tract Society of Pennsylvania. Agdagup iti 1,413,676 iti 31 a pagilian ti immatender iti mismo a nakaangayanna wenno babaen iti webcast. Sigun iti opisial a website dagiti Saksi, dayta pay laeng ti kadakkelan a panagtataripnong dagiti Saksi ni Jehova.
Malaksid ken baketna a Penny, naulila pay ni Mr. Pierce ti 6 nga annak, sumagmamano nga appoko, ken appokona iti tumeng. Isu ket kailiwto met dagiti Saksi ni Jehova iti intero a lubong nga imbilangna kas kapamiliana.
Nagkomento dagiti padana a miembro ti Bagi a Manarawidwid maipapan iti “nabileg a pammatina ken natibker a takderna maipapan kadagiti linteg ken prinsipio ni Jehova.” Kunada: “Ti nakitami a kinamatalek ken kinaturedna bayat ti panagbiagna ditoy daga ket agtultuloyto a mangpabileg kadakami para iti sumaganad a tawtawen.”
Media Contact(s):
International: J. R. Brown, Office of Public Information, tel. +1 718 560 5000


text:
KAPITULO 18
Bautismo ken ti Relasionmo iti Dios
Kasano ti pannakabautisar ti maysa a tao tapno agbalin a Kristiano?
Ania ti masapul nga aramidem tapno maikarika a mabautisaran?
Kasano ti panagdedikarmo iti Dios?
Ania ti nangnangruna a makagapu iti panagpabautisar?
1. Apay a kiniddaw ti Etiope nga opisial ti palasio ti agpabautisar?
“ADTOY! Ti danum; ania ti makalapped kaniak a mabautisaran?” Dayta ti insaludsod ti maysa nga Etiope nga opisial ti palasio idi umuna a siglo. Pinaneknekan kenkuana ti maysa a Kristiano nga agnagan Felipe a ni Jesus ti naikari a Mesias. Natignay ti puso ti Etiope gapu iti nasursurona iti Kasuratan ket kayatnan ti agpabautisar!—Aramid 8:26-36.
2. Apay a nasken a panunotem a naimbag ti maipapan iti bautismo?
2 Kalpasan ti naannad a panangadalmo kadagiti napalabas a kapitulo daytoy a libro iti tulong ti maysa kadagiti Saksi ni Jehova, nalabit maisaludsodmo itan, ‘Ania ti makalapped kaniak a mabautisaran?’ Naadalmon ti maipapan iti kari ti Biblia a biag nga agnanayon iti Paraiso. (Lucas 23:43; Apocalipsis 21:3, 4) Naadalmo metten ti maipapan iti agpayso a kasasaad dagiti natay ken ti namnama a panagungar. (Eclesiastes 9:5; Juan 5:28, 29) Mabalin a makitimtimpuyogkan kadagiti Saksi ni Jehova kadagiti gimongda ket napaneknekam nga an-annurotenda ti pudno a relihion. (Juan 13:35) Kangrunaanna, nalabit napatanormon ti personal a relasionmo ken ni Jehova a Dios.
3. (a) Ania ti imbilin ni Jesus kadagiti pasurotna? (b) Kasano a maaramid ti bautismo iti danum?
3 Kasanom a maipakita a kayatmo ti agserbi iti Dios? Kinuna ni Jesus kadagiti pasurotna: “Inkayo . . . ket mangaramidkayo iti ad-adalan kadagiti tattao iti amin a nasion, a bautisaranyo ida.” (Mateo 28:19) Impasdek a mismo ni Jesus ti ulidan babaen ti panagpabautisarna iti danum. Saan a nawarwarsian iti danum, wenno nabukbokan laeng ti ulona iti danum. (Mateo 3:16) “Itaneb” ti kayat a sawen ti Griego a sao a nagtaudan ti sao a “bautisaran.” No kasta, naan-anay a pannakaitaneb iti danum ti kaipapanan ti Nakristianuan a bautismo.
4. Ania ti ipamatmat ti pannakabautisar iti danum?
4 Masapul a mabautisaran iti danum ti amin nga agtarigagay nga agserbi ken ni Jehova a Dios. Ti bautismo ipakaammona kadagiti tattao ti tarigagaymo nga agserbi iti Dios. Ipasimudaagna a pagragsakam nga aramiden ti pagayatan ni Jehova. (Salmo 40:7, 8) Ngem tapno maikarika a mabautisaran, adda dagiti addang a masapul nga aramidem.
NASKEN TI PANNAKAAMMO KEN PAMMATI
5. (a) Ania ti umuna nga aramidem tapno maikarika a mabautisaran? (b) Apay a napateg dagiti gimong ti kongregasion?
5 Nairugimon ti umuna nga addang. Kasano? Babaen ti pananggun-od iti pannakaammo maipapan ken ni Jehova a Dios ken ni Jesu-Kristo, nalabit babaen ti sistematiko a panagadal iti Biblia. (Juan 17:3) Ngem adu pay ti sursuruem. Kayat dagiti Kristiano a ‘mapnoda iti umiso a pannakaammo iti pagayatan ti Dios.’ (Colosas 1:9) Makatulong unay iti daytoy a banag ti itatabuno kadagiti gimong dagiti Saksi ni Jehova. Napateg ti itatabuno kadagiti kasta a gimong. (Hebreo 10:24, 25) Rumang-ay ti pannakaammom iti Dios no regular a makigimongka.
6. Kasano kaadu ti masapul a maammuam iti Biblia tapno maikarika a mabautisaran?
6 Siempre, saan a masapul nga ammom ti amin nga adda iti Biblia tapno maikarika a mabautisaran. Addan ammo ti Etiope nga opisial ti palasio, ngem masapulna ti tulong tapno maawatanna ti dadduma a paset ti Kasuratan. (Aramid 8:30, 31) Kasta met, adu pay ti sursuruem. Kinapudnona, awan patinggana ti panagsursurom maipapan iti Dios. (Eclesiastes 3:11) Ngem sakbay a mabalinmo ti agpabautisar, nasken nga ammom ken patiem dagiti pamunganayan a sursuro ti Biblia. (Hebreo 5:12) Karaman kadagita a sursuro ti maipapan iti pudno a kasasaad dagiti natay ken ti kinapateg ti nagan ti Dios ken ti Pagarianna.
7. Ania ti rumbeng nga epekto kenka ti panagadalmo iti Biblia?
7 Ngem saan nga umdas ti pannakaammo laeng, ta ‘no awan ti pammati di mabalin nga ay-aywen a naan-anay ti Dios.’ (Hebreo 11:6) Kuna ti Biblia a ‘nangrugi a mamati ken mabautisaran’ ti sumagmamano nga umili iti nagkauna a siudad ti Corinto idi nangngegda ti mensahe nga inkaskasaba dagiti Kristiano. (Aramid 18:8) Umasping iti dayta, ti panagadal iti Biblia punnuennaka iti pammati nga isu dayta ti naipaltiing a Sao ti Dios. Ti panagadal iti Biblia tulongannaka a maaddaan iti pammati kadagiti kari ti Dios ken iti makaisalakan a bileg ti sakripisio ni Jesus.—Josue 23:14; Aramid 4:12; 2 Timoteo 3:16, 17.
IRANUDMO KADAGITI SABSABALI TI KINAPUDNO NGA ISURSURO TI BIBLIA
8. Ania ti mangtignay kenka a mangiranud kadagiti sabsabali iti maipapan kadagiti nasursurom?
8 Bayat a tumantanor ti pammati dita pusom, dimo la ketdi kayat a bukbukodan dagiti nasursurom. (Jeremias 20:9) Matignayka a mangisarita kadagiti sabsabali iti maipapan iti Dios ken dagiti panggepna.—2 Corinto 4:13.
9, 10. (a) Kadagiti siasino a mabalinmo nga irugi nga iranud dagiti nasursurom iti Biblia? (b) Ania ti rumbeng nga aramidem no kayatmo ti makiraman iti organisado a trabaho a panangasaba dagiti Saksi ni Jehova?
9 Mabalin nga irugim nga iranud ti nasursurom iti Biblia babaen ti nataktika a pannakisaritam kadagiti kabagian, gagayyem, kaarruba, ken katrabahuam. Iti saan a mabayag, baka kayatmo metten ti makiraman iti organisado a trabaho a panangasaba dagiti Saksi ni Jehova. Ibagam laeng dayta a tarigagaymo iti Saksi a mangisursuro kenka iti Biblia. No agparang a kualipikadokan a makiraman a mangasaba, adda dua a panglakayen iti kongregasion a makisarita kenka ken iti mangyad-adal kenka.
10 Gundawaymo daytoy tapno ad-adda a maam-ammom ti dadduma a panglakayen, a mangipaspastor iti arban ti Dios. (Aramid 20:28; 1 Pedro 5:2, 3) No makita dagitoy a panglakayen a maawatam ken patiem dagiti pamunganayan a sursuro ti Biblia, agbibiagka a mayannurot kadagiti prinsipio ti Dios, ken talaga a kayatmo ti agbalin a maysa kadagiti Saksi ni Jehova, ibagada kenka a mabalinmon ti makiraman a mangasaba kas di bautisado nga agibumbunannag iti naimbag a damag.
11. Ania ti mabalin a nasken a balbaliwan dagiti dadduma tapno maikarida a makiraman a mangasaba?
11 Iti sabali a bangir, mabalin nga adda dagiti nasken a balbaliwam iti wagas ti panagbiag ken kababalinmo tapno maikarika a makiraman a mangasaba. Mabalin nga adda dagiti aramid nga ilimlimedmo kadagiti sabsabali a nasken nga isardengmo. Sakbay nga ibagam a kayatmo ti agbalin a di bautisado nga agibumbunannag, masapul nga awan dagiti ar-aramidem a nadagsen a basol, kas iti seksual nga imoralidad, panagbartek, ken panagdroga.—1 Corinto 6:9, 10; Galacia 5:19-21.
PANAGBABAWI KEN PANNAKAKOMBERTE
12. Apay a nasken ti panagbabawi?
12 Adda dadduma pay a masapul nga aramidem sakbay a maikarika a mabautisaran. Kinuna ni apostol Pedro: “Agbabawikayo . . . ket agbaw-ingkayo tapno mapunas dagiti basolyo.” (Aramid 3:19) Ti panagbabawi kaipapananna a maladingitanka unay gapu iti naaramidmo. Maiparbeng nga agbabawi ti maysa a tao no imoral ti kabibiagna, ngem nasken met ti panagbabawi uray no siguden a nadalus ti panagbiagna. Apay? Gapu ta managbasol amin a tattao ket masapulda ti pammakawan ti Dios. (Roma 3:23; 5:12) Idi saanka pay nga agad-adal iti Biblia, saanmo nga ammo ti pagayatan ti Dios. Isu a kasano koma a makapagbiagka idi a naan-anay a mayannurot iti pagayatanna? Nasken ngarud ti panagbabawi.
13. Ania ti kayat a sawen ti pannakakomberte?
13 Kalpasan ti panagbabawi, nasken ti pannakakomberte. Saan la a basta maladingitanka. Masapul a tallikudam ti dati a wagas ti panagbiagmo ket determinadoka manipud itan nga agaramid iti umiso. Ti panagbabawi ken pannakakomberte ket addang a nasken nga aramidem sakbay a mabautisaranka.
PANANGIDEDIKAR ITI BAGIM
14. Ania ti nasken nga aramidem sakbay nga agpabautisarka?
14 Adda maysa pay a nasken nga aramidem sakbay nga agpabautisarka. Masapul nga idedikarmo ti bagim ken ni Jehova a Dios.
15, 16. Ania ti kayat a sawen ti panangidedikarmo iti bagim iti Dios, ket ania ti mangtignay kenka a mangaramid iti daytoy?
15 No idedikarmo ti bagim ken ni Jehova a Dios babaen ti napasnek a kararag, ikarim nga isu laeng ti pagserbiam iti agnanayon. (Deuteronomio 6:15) Ngem apay koma a kayat nga aramiden dayta ti maysa a tao? Bueno, ibagatayon nga inrugi ti maysa a baro nga armen ti maysa a balasang. Bayat a maam-ammona a naimbag ken makitana dagiti nagsayaat a kababalin ti balasang, ad-adda nga agduyos kenkuana. Inton agangay, natural laeng a kiddawenna ti panagkallaysada. Pudno, ti pannakiasawa kaipapananna ti panangibaklay iti kanayonan a responsabilidad. Ngem ayat ti mangtignay kenkuana a mangaramid iti dayta a napateg nga addang.
16 No maam-ammo ken masursurom nga ayaten ni Jehova, matignayka nga agserbi kenkuana nga awan ti ikedkedmo wenno limitasion iti panagdayawmo kenkuana. Ti mayat a sumurot iti Anak ti Dios, a ni Jesu-Kristo, masapul a ‘paglikudanna ti bagina.’ (Marcos 8:34) Paglikudantayo ti bagitayo babaen ti ditay panangipalubos kadagiti personal a tarigagay ken kalat a manglapped kadatayo nga agtulnog a naan-anay iti Dios. Sakbay ngarud a mabautisaranka, masapul nga ipangpangrunam iti biagmo ti panagaramid iti pagayatan ni Jehova.—1 Pedro 4:2.
PANANGPARMEK ITI RIKNA A DIMO KABAELAN
17. Apay a bumdeng dagiti dadduma a mangidedikar iti bagida iti Dios?
17 Bumdeng dagiti dadduma a mangidedikar iti bagida ken ni Jehova gapu ta maamakda a mangaramid iti kasta a napateg nga addang. Mabalin a saanda a kayat ti manungsungbat iti Dios kas dedikado a Kristiano. Gapu ta maamakda di la ket ta mapaayda ni Jehova, ipagarupda a nasaysayaat no saanda nga idedikar ti bagida kenkuana.
18. Ania ti mangtignay kenka a mangidedikar iti bagim ken ni Jehova?
18 Bayat a masursurom nga ayaten ni Jehova, matignayka a mangidedikar iti bagim kenkuana ket ikagumaam ti agbiag kas maysa a dedikado nga adipenna. (Eclesiastes 5:4) No naidedikarmon ti bagim, awan duadua a kayatmon ti ‘magna a maikari ken Jehova iti panggep a panangay-ayo a naan-anay kenkuana.’ (Colosas 1:10) Gapu ta ay-ayatem ti Dios, saanmo nga ibilang a nakarigrigat nga aramiden ti pagayatanna. Di pagduaduaan nga umanamongka iti insurat ni apostol Juan: “Daytoy ti kaipapanan ti ayat iti Dios, a tungpalentayo dagiti bilinna; ket kaskasdi a dagiti bilinna saanda a makapadagsen.”—1 Juan 5:3.
19. Apay a di rumbeng a maamakka a mangidedikar iti bagim iti Dios?
19 Saan a kasapulan nga agbalinka a perpekto tapno maidedikarmo ti bagim iti Dios. Ammo ni Jehova dagiti limitasionmo ken dina namnamaen ti saanmo a kabaelan nga aramiden. (Salmo 103:14) Kayatna nga agballigika ket saranayen ken tulongannaka. (Isaias 41:10) Mainanamam a no agtalekka ken ni Jehova iti amin a pusom, “palintegennanto dagiti danam.”—Proverbio 3:5, 6.
PANAGPABAUTISAR KAS SIMBOLO TI DEDIKASIONMO
20. Apay a saan a mabalin nga agtalinaed a di ammo dagiti sabsabali ti panangidedikarmo iti bagim ken ni Jehova?
20 Iti panangutobmo kadagiti banag a kaus-usigtayo, mabalin a maikeddengmon nga idedikar ti bagim ken ni Jehova babaen ti kararag. Ti asinoman a pudno a mangay-ayat iti Dios masapul met a ‘mangaramid iti publiko a panangideklara maipaay iti pannakaisalakan.’ (Roma 10:10) Kasanom nga aramiden dayta?
21, 22. Kasano a ‘maideklaram iti publiko’ ti pammatim?
21 Ibagam iti koordineytor ti bagi dagiti panglakayen iti kongregasion a nakaitimpuyogam a kayatmon ti agpabautisar. Iyurnosna ti pannakisarita kenka ti sumagmamano a panglakayen tapno irepasoda dagiti saludsod maipapan kadagiti pamunganayan a sursuro ti Biblia. No umanamong dagitoy a panglakayen a kualipikadoka, ibagada kenka a mabalinmon ti agpabautisar. * Kadagiti okasion a pakaangayan ti bautismo, marepaso ti kaipapanan ti bautismo babaen ti maysa a palawag. Kalpasanna, ti agpalawag awisenna dagiti agpabautisar a sungbatanda ti dua a simple a saludsod kas maysa a pamay-an ti “publiko a panangideklara” iti pammatida.
22 Ti bautismo a mismo ti mangipabigbig iti publiko nga indedikarmon ti bagim iti Dios ket maysakan kadagiti Saksi ni Jehova. Naan-anay a maitaneb iti danum dagiti mabautisaran tapno ammo ti publiko nga indedikardan ti bagida ken ni Jehova.
TI KAIPAPANAN TI PANAGPABAUTISARMO
23. Ania ti kayat a sawen ti panagpabautisar “iti nagan ti Ama ken ti Anak ken ti nasantuan nga espiritu”?
23 Kinuna ni Jesus a mabautisaran dagiti adalanna “iti nagan ti Ama ken ti Anak ken ti nasantuan nga espiritu.” (Mateo 28:19) Kayat a sawen daytoy a ti agpabautisar bigbigenna ti autoridad ni Jehova a Dios ken ni Jesu-Kristo. (Salmo 83:18; Mateo 28:18) Bigbigenna met ti akem ken trabaho ti nasantuan nga espiritu wenno aktibo a puersa ti Dios.—Galacia 5:22, 23; 2 Pedro 1:21.
24, 25. (a) Ania ti isimbolo ti bautismo? (b) Ania a saludsod ti nasken a masungbatan?
24 Nupay kasta, ti bautismo ket saan la a basta panagpaitaneb iti danum. Adda nakapatpateg nga isimbolona. Ti pannakaitanebmo kaipapananna a nataykan no maipapan iti dati a wagas ti panagbiagmo. Ti irurukuasmo kaipapananna nga agbiagkan a maitunos iti pagayatan ti Dios. Laglagipem met a ni Jehova a Dios a mismo ti nangidedikaram iti bagim, saan nga iti maysa a trabaho, panggep, tattao, wenno iti maysa nga organisasion. Ti panagdedikar ken bautismom ti pangrugian ti nadekket a pannakigayyemmo iti Dios—ti nasinged a relasionmo kenkuana.—Salmo 25:14.
25 Saan a ti bautismo ti mangisalakan kenka. Insurat ni apostol Pablo: “Itultuloyyo nga itrabaho ti bukodyo a pannakaisalakan buyogen ti buteng ken panagpigerger.” (Filipos 2:12) Pangrugian laeng ti bautismo. Daytoy ti saludsod, Kasano a makapagtalinaedka iti ayat ti Dios? Sungbatan dayta ti maudi a kapitulo.
^ par. 21 Adda dagiti maangay a bautismo kadagiti tinawen nga asamblea ken kombension dagiti Saksi ni Jehova.


text:
Plantilia:Pp-nasalakniban
Panag-usar
Daytoy a plantilia ket automatikona a duktalan ti agpang ti salaknib ti panag-urnos ti maysa a panid ket baliwanna ti langa ken kategorisaion.
- Usaren ti
{{pp-nasalakniban}}para iti kadawyan a plantilia
- Usaren ti
{{pp-nasalakniban|expiry=Oktubre 2, 2014}}para iti naisangsangayan a panagpaso a petsa
- Usaren ti
{{pp-nasalakniban|small=yes}}para iti bassit nga ikono dita ngato
- Usaren ti
{{pp-nasalakniban|expiry={{subst:#time:F j, Y|+7 days}}}}para iti naisangsangayan a panagpaso a paset ti oras
Laglagipen a ti (UTC) ket automatiko a mainayon.
Daytoy a palantilia ket saan a makita kadagiti saan a nasalakniban a pampanid. Pangngaasi a laglagipen a dagiti laeng administrador ti makasalaknid kadagiti panid.
- Daytoy a plantilia ket maikategoria idiay Kategoria:Dagiti nasalakniban a panid para iti panakabandalismo ken Kategoria:Dagiti panid nga adda ti saan a husto a panagsalaknib ti plantilia.


text:
VIGAN CITY - Natay ti maysa a babai a babaen iti riding in- tandem idiay Barangay Sta. Cruz, Sinait, Ilocos Sur.
Segun ken ni Sinait chief of police Greg Guerrero, nakalugan iti motorsiklo ti biktima a ni Rosalinda Yacapin, 38, balo, idi sinurot dagiti suspek a nakalugan iti motorsiklo.
Giniddanan dagiti suspek ni Yacapin ket pinarakapak da isuna iti naminpat a daras babaen iti kalibre 45 a paltog a nangkettel ti biag na.
Sakbay a nauyos ti biag na ket naibagana pay kadagiti otoridad ti motorsiklo nga inaramat dagiti suspek.
Nainget ti panagtultuloy ti imbestigasyon iti nasao a krimen.


text:
Tulbek iti Naragsak a Pamilia
Panangdisiplina Kadagiti Annak
John: * No agkamaliak idi, ikagumaan dagiti nagannakko a tarusan no apay a naaramidko dayta ken no ania dagiti nainaig a bambanag sakbay a dusaendak. Ita, ikagkagumaak met a tuladen ti ulidanda no disiplinaek dagiti babbalasangko. Nagduma ti pannakapadakkelmi ken baketko nga Alison. Managpungpungtot dagiti nagannakna. Dusaenda a dagus dagiti annakda uray no dida pay napalutpot dagiti mabalin a makagapu. No dadduma, mariknak a kasta met laeng kaulpit ti panangdisiplina ni baketko kadagiti annakmi.
Carol: Pinanawan ni Tatang ti pamiliami idi agtawenak iti lima. Awan ti panangipategna kaniak wenno kadagiti tallo a kakabsatko. Inggaed ni Nanang ti nagtrabaho tapno maipaayna dagiti kasapulanmi, ket imbaklayko ti adu nga annongen tapno maaywanak dagiti addik. Diak natagiragsak ti kinaubingko gapu ta kasapulan nga ibaklayko ti annongen ti maysa a nagannak. Agingga ita, nakaserseriosoak. Mariribukanak unay no adda nagkamalian dagiti annakko ket masapul a disiplinaek ida. Kayatko nga ammuen ti makagapu ken no ania ti pampanunotenda. Ngem saan a kasta ni lakayko a Mark. Isu ket pinadakkel ti maysa a naayat ngem nainget nga ama, a sidudungngo a nangipateg ken nanangna. Naalibtak ni lakayko a mangrisut kadagiti problema mainaig kadagiti babbalasangmi. Tingitingenna ti kasasaad, tamingenna dayta, sa kalpasanna lipatennan.
KAS ipakita dagiti komento da John ken Carol, ti pannakapadakkelyo ket mabalin a dakkel ti epektona iti wagas ti panangdisiplinayo kadagiti annakyo. No agduma ti kasasaad ti pamilia a dimmakkelan dagiti agassawa, mabalin nga agduma unay ti panangsanayda kadagiti annakda. No dadduma, daytoy ti pakaigapuan dagiti parikut ti agassawa.
Ti pannakapaksuy mabalin a pakaruenna ti parikut. Dagiti agdadamo a nagannak mariknada inton agangay a makabannog ken agkalikagum iti panawen ti panangdisiplina iti annak. Ni Joan, a kadua ni lakayna a Darren a nangpadakkel kadagiti dua a babbalasangda, kinunana: “Ay-ayatek dagiti annakko, ngem manmanodak nga ipangag no ibagak a maturogdan. Agriingda uray oras ti pannaturog. Sumampitawda uray agsasaoak pay laeng. Iwarada lattan dagiti sapatos, kawes, ken ay-ayamda ken dida ammo nga isubli iti repridyeretor ti inusarda a mantekilia.”
Idi nagpasar ni baketna iti postpartum depression kalpasan a naipasngay ti maikadua nga anakda, kuna ni Jack: “Masansan nga agawidak a nabannog manipud trabahok ken agpuyatak pay agingga iti tengnga ti rabii a mangasikaso iti maladagami. Daytoy ti nangparigat iti panangdisiplinami iti in-inauna nga anakmi. Agimon no asikasuenmi ti adingna.”
No agsupiat dagiti nabannog a nagannak gapu iti panangsanayda iti anakda, mabalin nga agbanag iti nakaro a panagsubang uray dagiti bassit laeng a di pagkinnaawatan. No saan a marisut dayta, bumaaw ti relasion ti agassawa ken mabalin a gundawayan dayta ti anakda tapno maalana ti kayatna babaen ti pananggun-odna iti simpatia ti maysa kadakuada. Ania dagiti prinsipio ti Biblia a makatulong iti agassawa a mangtaginayon iti kinasingedda bayat a sansanayenda a sieepektibo dagiti annakda?
Ipaayam iti Panawen ti Asawam
Masapul a naikumit dagiti agassawa iti maysa ken maysa sakbay a maaddaanda iti annak ken nairanta nga agtalinaed dayta uray pumanawton dagiti annakda iti pagtaengan. Mainaig iti relasion ti agassawa, kuna ti Biblia: “Ti pinagsinnangol ti Dios saan koma a pagsinaen ti tao.” (Mateo 19:6) Iti sabali a bangir, ipakita daytoy a teksto a panggep ti Dios nga inton agangay, ti anak “panawannanto ti amana ken ti inana.” (Mateo 19:5) Kinapudnona, ti panangpadakkel kadagiti annak ket saan a pundasion ti panagasawa no di ket pasetna laeng dayta. Pudno, masapul a mangbusbos dagiti nagannak iti adu a tiempo a mangsanay kadagiti annakda, ngem laglagipenda a maaramidda laeng dayta no nalagda ti relasionda nga agassawa.
Ania ti maysa a pamay-an a mapalagda ti agassawa ti relasionda bayat a dumakdakkel dagiti annakda? Agingga a mabalin, regular a mangbusboskayo iti tiempo a dakdakayo a dua. Mangted dayta iti gundaway tapno mapagsaritaanyo dagiti napateg a pakaseknan ti pamiliayo ken tapno matagiragsakyo ti panagkaduayo nga awan dagiti annakyo. Ngem bigbigentayo a maysa dayta a karit. Kuna ni Alison, ti ina a nadakamat itay: “Kadagiti gundaway a mabalinmi koman ti aglangen ken lakayko, ringgorennakam ti buridekmi wenno agalboroto ti innem ti tawenna nga anakmi, kas pagarigan no dina mabirokan ti krayolana.”
Da Joan ken Darren, a nadakamat itay, ket naaddaan iti panawen iti maysa ken maysa babaen ti panangipatungpalda iti masnup nga oras a pannaturog dagiti annakda. Kinuna ni Joan: “Adda naikeddeng nga oras a masapul a maturogen dagiti annakmi. Dayta ti nangted kadakami ken Darren iti panawen nga agrelaks ken agsarita.”
No adda masnup nga oras ti pannaturog dagiti ubbing, saan laeng a maaddaan dagiti agassawa iti ad-adu a panawen para iti bagida no di pay ket masursuruan ti ubing tapno “saanna a panunoten nga ad-adda ti bagina ngem iti rebbengna a panangpanunot.” (Roma 12:3) Inton agangay, dagiti ubbing a nasanay nga agtulnog kadagiti pagalagadan mainaig iti pannaturog maamirisdanto a saan laeng nga isuda ti napateg a kameng ti pamilia. Masapul nga agtulnogda iti pagannurotan ti pamilia imbes a dayta ti maisakripisio tapno laeng mapagustuan ti kayatda.
PADASENYO DAYTOY: Mangipasdekkayo iti masnup nga oras ti pannaturog ken kanayon nga ipatungpalyo dayta. No adda rason ti anakyo a di pay maturog, kas koma no makain-inum, mabalin a patganyo iti maminsan. Ngem diyo ipalubos a komporme lattan ti pagpambarna tapno saan pay a maturog. No agkiddaw iti kanayonan a lima a minuto sakbay a maturog ket kayatyo a patgan, orasanyo. No nalpasen ti lima a minuto, paturogenyon ken diyo ipalubos nga agkiddaw manen iti sabali. Ti koma saoyo a “Wen kaipapananna ti Wen, ti saoyo a Saan, Saan.”—Mateo 5:37.
Ipakitayo nga Agtunoskayo
Kuna ti nainsiriban a proverbio: “Umimdengka, anakko, iti disiplina ni amam, ket saanmo a baybay-an ti linteg ni inam.” (Proverbio 1:8) Ipakita daytoy a bersikulo ti Biblia nga agpada nga adda kalintegan ti ama ken ina a mangipakat iti autoridadda kadagiti annakda. Nupay kasta, uray agpada ti kasasaad ti pamilia a dimmakkelan ti agassawa, mabalin nga agdumada no iti panangsanay kadagiti annak ken no ania a pagalagadan ti pamilia ti ipakat iti partikular a kasasaad. Kasano a mapagballigian dagiti nagannak daytoy a karit?
Kuna ni John, a nadakamat itay, “Naamirisko a nasken a liklikanmi ti agsubang iti imatang dagiti annakmi.” Nupay kasta, inaminna a narigat nga aramiden dayta. Intuloy ni John: “Nalaka a makadlaw dagiti ubbing. Uray saankami a berbal nga agsubang, marikna latta dayta ti balasangmi.”
Kasano a tinaming da John ken Alison dayta a karit? Kuna ni Alison: “No diak umanamong iti pamay-an ni lakayko a mangdisiplina iti balasangmi, urayek a makaadayo ti anakmi sakbay nga ilawlawagko ti kapanunotak iti asawak. Diak kayat a gundawayanna ti nagduma a panangmatmatmi ken lakayko tapno maalana ti kayatna. No madlawna nga adda dimi pagtunosan ken tatangna, ibagak iti balasangko a masapul nga agtulnog ti tunggal kameng ti pamilia iti urnos ni Jehova isu a masapul nga agpasakupak iti kinaulo ni tatangna. Iti kasta, isu ket masapul met nga agpasakup iti autoridadmi kas nagannakna.” (1 Corinto 11:3; Efeso 6:1-3) Kuna ni John: “No addakami amin a sangapamiliaan, gagangay a siak ti mangdisiplina kadagiti babbalasangmi. Ngem no ad-adda a pamiliar ni Alison iti kasasaad, ipalubosko nga isu ti mangdisiplina ket suportarak. No adda dimi pagtunosan mainaig iti disiplina, pagsaritaanminto dayta kalpasanna.”
Kasanoyo a maliklikan nga agresulta iti sakit ti nakem ti diyo panagtunos iti wagas ti panangdisiplinayo iti anakyo—a mabalin mangikkat iti panagraem dagiti annakyo kadakayo?
PADASENYO DAYTOY: Mangpilikayo iti partikular a tiempo iti tunggal lawas tapno pagsaritaanyo dagiti bambanag maipapan iti panangsanay kadagiti ubbing, ken kadagiti diyo pagkinnaawatan. Ikagumaam a tarusan ti panangmatmat ti asawam, ken bigbigem nga adda met bukodna a relasion iti anakyo.
Palagdaenyo ti Relasionyo kas Nagannak
Awan duadua a kasapulan ti kinapinget iti panangsanay kadagiti annak. No dadduma, mabalin a makabannog. Ngem inton agangay, pumanaw dagiti annakyo iti poderyo, ket mariknayonto a kasla nasingsingedkayo manen kas agassawa. Ti kadi panangpadakkelyo kadagiti annak palagdaenna wenno pakapuyenna ti relasionyo nga agassawa? Agpannuray dayta iti panangyaplikaryo a naimbag iti prinsipio a masarakan iti Eclesiastes 4:9, 10: “Ti dua nasaysayaat ngem iti maysa, agsipud ta addaanda ti naimbag a gunggona gapu iti napinget a panagtrabahoda. Ta no ti maysa kadakuada matuang, daydiay sabali mabalinna a bangonen ti kaduana.”
No agtinnulong dagiti agassawa, mabalin a makapnek unay ti resultana. Ni Carol, a nadakamat itay, inyebkasna ti riknana: “Ammok nga adu ti makaay-ayo a galad ni lakayko, ngem naammuak ti dadduma pay a naimbag a galadna bayat ti panagtinnulongmi a nangpadakkel kadagiti annakmi. Immuneg ti panagraem ken panagayatko kenkuana bayat a naimatangak ti naayat a panangasikasona kadagiti babbalasangmi.” Maipapan ken Alison, kuna ni John: “Immuneg ti panagayat ken panagraemko ken baketko bayat a naimatangak ti panagbalinna a nadungngo nga ina.”
No mangiwayakayo iti panawen para iti asawayo ken no agtinnulongkayo a mangpadakkel kadagiti annakyo, lumagda ti panagasawayo bayat nga agmataengan dagiti annakyo. Adda pay kadi nasaysayaat nga ulidan a maipakitayo kadagiti annakyo?
^ par. 3 Nabaliwan dagiti nagan.
IYIMTUODMO ITI BAGIM . . .
- Kasano kaadu ti tiempo a busbusbosek iti asawak iti kada lawas bayat nga awan dagiti annakmi?
- Iti ania a pamay-an a masuportarak ti asawak no disiplinaenna dagiti annakmi?


text:
David Hilbert
Ni David Hilbert, ForMemRS[2] (Aleman: [ˈdaːvɪt ˈhɪlbɐt]; Enero 23, 1862 – Pebrero 14, 1943) ket maysa idi nga Aleman a matematiko. Isu ket nabigbigan a kas maysa kadagiti kaimpluensiaan ken dagit unibersal a matematiko iti maika-19 a siglo ket ti nasap a maika-20 a sigsiglo. Ni Hilbert ket isu ti nakaduktal ken nangirang-ay kadagiti nawatiwat a sakop kadagiit kammasapulan a kapanunotan kadagit iadu a pagobraan, a mairaman ti di agdumaduma a teoria ken ti aksiomasisasion iti heometria. Isu pay ti nangiyannurot ti teoria dagiti limbang ni Hilbert,[3] maysa kadagiti pundasion ti maiyannnong a panagusig.
Ni Hilbert ket nangampon ket naessem a nangiyaddang ti disso a teoria ni Georg Cantor ken dagiti transpinito a bilang. Ti nadayeg a kas pagarigan iti panangidaulona iti matematika iti 1900 a presentasionna kadagiti urnong ti problema a nangidisso ti dalan para kadagit iadu a panagsukisok ti matematika iti maika-20 a siglo.
Ni Hilbert ken dagiti estudiantena ket nangipadawat iti adu iti panangipatakder iti kinainget ken panagiranga-ay kadagiti nangruna a ramit nga inus-usar iti moderno a maipapan ti matematika a pisika. Ni Hilbert ket naamammuan a kas maysa kadagiti nagpundar iti teoria ti paneknek ken matematikal a teoria, ken ti pay maysa kadagiti immuna a nangilasin ti baetan ti matematika ken metamatematika.[4]
Dagiti nota[urnosen | urnosen ti taudan]
- ^ Richard Zach, "Programa ni Hilbert", Ti Stanford nga Ensiklopedia ti Pilosopia.
- ^ a b doi:10.1098/rsbm.1944.0006
Daytoy a dakamat ket automatiko a malpas kadagiti sumaruno a minuto. Mabalinmo a mapan ti pagurayan wenno ipadakkel babaen ti ima
- ^ "David Hilbert". Encyclopædia Britannica. 2007. Naala idi 2007-09-08.
- ^ Zach, Richard (2003-07-31). "Programa ni Hilbert". Stanford nga Ensiklopedia ti Pilosopia. Naala idi 2009-03-23.
Dagiti silpo ti ruar[urnosen | urnosen ti taudan]
Dagiti midia a mainaig ti David Hilbert idiay Wikimedia Commons


text:
Masuelsuelduan Kadi Dagiti Lider Dagiti Saksi ni Jehova?
Kas kadagiti Kristiano idi umuna a siglo, awan ti tao a lider dagiti Saksi ni Jehova. Amin a bautisado a miembro ket ordinado a ministro ken makiramraman iti trabaho a panangasaba ken panangisuro. Dagiti Saksi ket nabingaybingay kadagiti kongregasion a buklen ti agarup 100 a miembro. Iti tunggal kongregasion, adda dagiti lallaki a nataengan iti naespirituan nga agserserbi kas “
lallakay,” wenno panglakayen. (Tito 1:5) Saanda a masuelsuelduan.


text:
André Gide
Ni André Paul Guillaume Gide (Pransés a pannakabalikas: [ɑ̃dʁe pɔl ɡijom ʒid]; 22 Nobiembre 1869 – 19 Pebrero 1951) ket maysa idi a Pransés a mannurat ken nagabak ti Premio Nobel iti Literatura idi 1947. Ti karrer ni Gide ket nakasakup manipud kadagiti nagrugianna iti simbolista a tignay, aginggana ti isasangpet ti kontra kolonialismo a nagbaetan dagiti dua a Sangalubongan a Gubat.
Dagiti nagibasaran[urnosen | urnosen ti taudan]
- ^ "Ti Gidean Urgrund, ti Gidean a bugas, ket makaporma pay laeng iti kapanunutak a kas nasukir a pangen. Ti Gide ket isu ti kasisigud a pagsasaok. Roland Barthes, Roland Barthes, naipatarus a Richard Howard, New York: Farrar, Straus and Giroux, 1977, p. 99.


text:
Statements: Lappedan ti panangilako iti ili a Mankayan ken ti masakbayan
June 22, 2014 in Cordillera, Featured, land rights, mining, opinion, statements by patnugutan
By SAVE MANKAYAN MOVEMENT (SMM)
June 21, 2014,
Kalpasan ti maysa a tawen a napinget a panagbarikada tayo manipud January 2012- January 2013, nagballigi tayo a nanglapped ken nangpatakyas iti higante a drilling operation ti minasan a Lepanto ken ti buwaya a Goldfields iti komunidad ti Madaymen,Tabio, Mankayan. Nagballagi tayo gapu iti nalawa a suporta manipud kadagiti nadumaduma a barangays ti Mankayan, kakaaruba a munisipyo ken nadumaduma a maka-umili nga organisayon. Puyat, bannog, bisin, sakit, pannaka-oyaw, gastos, pannakalipit, pannakabay-bay-a dagiti garden, pannakakigtot, pannakaburak ti urnos ti pamilya ken nadumaduma a porma ti harassment ken ranggas ti napalalo a nasagrap tayo a rigat ken sakripisyo tapno isakit ken salakniban ti ili tayo a Mankayan ken dagiti nadumaduma a komunidad a maapektaran.
Iti kinatuso ken kinarangas ti Lepanto ken Goldfields, karaman dagiti buyot da a Security, Pulis, Army ken dagiti sumagmamano nga agpapausar a kakailyan, inaramat da ti korte tapno itul-tuloy da nga ipiten, riribuken ken ipisuk datayo iti pagbalodan. Indarum ken kinasoan da ti nasurok 123 a meimbros, lideres ken kakailyan iti kaso a sibil ken kriminal, karaman pay dagiti uubing, natayen ken agsaksakit nga awan idi tiempo a napsamak dagitoy. Kriminal kadi ti mangisakit, mangay-wan iti ili ken kakailyan nga kontra kadagiti mangidadanes ken mananggundaway? Nasurok 2 a tawenen ti napalabas, saan da pay a sumardeng iti panakadisturbo kadatayo gaputa inkapilitan nga attendaran dagiti saan a malmalpas a hearings dagiti nakabasolan tayo kano.
Gapu iti tuloy-tuloy ken nalawa a protesta dagiti umili iti uneg ken ruwar ti Mankayan tapno maisardeng dayta a pagminasan, nangipakat manen ti NCIP, LGU ken Kompanya iti manglimlimo a taktika. Nagbukel da iti Council of Elders ken Leaders iti Mankayan Ancestral Domain (COEL) tapno kano mas naparpartak ken naurnos ti processo ti negosasyon para iti panakaipinal ti katulugan iti nagbaetan ti Umili ken Far South East Gold Resources Inc. Mainaig iti daytoy, dagus nga inrehistro ti SMM ti sangkailyan a takder tayo. Saan tayo a pinmisok iti daytoy a proseso ta nalawag a maysa manen daytoy a porma ti maniobra, a mangiyaw-awan kadagiti inmuna ken naidatag a pakaseknan ken takder tayo nga umili ti Mankayan.
Iti panagandar ti proseso, dagus a nadlaw tayo dagiti maniobra ken sinasaor a proseso iti panagpili da kadagiti maikari ken rumbeng nga Elders ken Leaders a mangitakder koma iti umili ti Mankayan. Bayat nga umad-adang dagiti miting ken tongtungan, adu a bilang dagiti TEENG nga Elders ken Leaders a makuna a MAPIYAL ken NANEMNEMAN ti nadismaya inggana inmatras da manipud iti COEL. Dakkel met lang nga isyu ti pannakailaksid ti 200 a representatibo dagiti elders ken leaders manipud iti 4 a barangays ti Mankayan kas iti Balili, Bedbed, Taneg ken Guinaong. Karo a linmatak ti panggep na daytoy a grupo idi dumawdawat dagiti makuna nga COEL iti gatad a 1.3 bilyon piso kas kasukat ti panangipalubus da iti FTAA nga aplikasyon ti FSGRI. Saan a kinayat ti kompanya daytoy a dawat. Nalukay a nagpatawar ti COEL iti 900+ milyon, 600+ milyon, 300+ milyon enggana naisaltek da iti 80 milyon a piso laeng a bingbingayen ti 8 a barangays. Kayat na saoen, 10 milyon pesos laeng ti tunggal barangay, malaksid iti takder ti kapitan ti barangay ti Colalo a miembro ti COEL nga 6 milyon laeng para iti barangay na.
Idi June 7, 2014 inpinal ti COEL ti ultimatum a takder ken proposal da, babaen iti maysa a pormal a RESOLUTION NO. 06 mainaig ti isyu nga applikasyon ti FSGRI para iti conversion iti paset ti MPSA 151 ken 001, tapno agbalin nga FTAA. 80 milyon a piso ti dawdawaten da kas Gan-gan-os wenno Lal-la-o. Tinakderan da pay a saanen a kasapulan a makonsulta dagiti umili iti kumunidad ti 8 a barangays ti Mankayan para iti renewal ti Lepanto MPSA 001 inton March 2015. Iti daytoy a resolution, innikat da ti karebengan dagiti komunidad iti 4 a barangays ti Mankayan tapno makonsulta kadagitoy a pakaseknan. Mainayon ken mabigbig dan to laeng a makonsulta kalpasan no 2017 para iti negosasyon manen ti MOA iti amin a 12 a barangays ti Mankayan.
Panpaneknekan ken nilabusan daytoy a resolution ti pudno a takder ken panggep ti NCIP ken dagiti kakumplot na a kameng ti LGU iti barangay, munisipyo ken probinsiya. Binukel da ti COEL tapno usaren a mangiyaw-awan ken mangdepdep iti napigsa a protesta ti ribu-ribu nga Umili ti Mankayan. Inmaniobra da dagiti atrasado ken saan a mapiyal a kameng ti COEL kas mangibagi iti umili ti Mankayan tapno palubusan ti FTAA application ti FSGRI ken tuloy-tuloy a panagminas ken pananggundaway ti minasan a Lepanto. Nausar pay ti COEL tapno pagkwartaan dagiti sumagmamano nga oportunista ken mananggundaway a tattao ken politiko.
Daytoy a takder ken proposal ket nayon manen a pangta iti panagbiag tayo a kaaduan nga umili ti Mankayan karaman ti masakbayan dagiti anak ken sumarsaruno a kaputotan. Situtulok dagiti COEL nga inaprobaran ti pannakailako ti ili ken karebengan tayo. Intuyang da a pakaruen ti panakadadael ti ili ken dagiti nabatbati pay a rekurso ken pagbiagan tayo a kas gardero ken manalon.
Sino iti ada iti likodan amin dagitoy maniobra? Awan sabali a dagiti manglilimlimo ken gamrud a politiko, kakomplot da nga traidor iti umili nga NCIP ken sumagmamano a kakailyan nga inulaw da. Gagara nga inpisok da dagiti kaaduan a miembro ti COEL iti makaisagmak a desisyon ken palab-og a katulagan. Ag-agin bubulag ken agin-tutuleng da kadagiti nakita ken nangeg da nga epekto, kinadawel, binubukatot ken kinakapitalista a panagminas ti mangidadanes a kompanya ti Lepanto. Kasta met a kasla awan nakitkita da a dakel a protesta, ken napinget a panagbarikada dagiti umili, kas wagas ti panangiparang dagiti niribu-ribu a kakailyan kadagiti nadadagsen a pakaseknan, riri, panag-adawag, panag-pakaasi, tapno MAIPASARDENG koman ti panagminas ti Lepanto ken nayon pay a mining application sinan ili tako ay Mankayan.
Bikas ya sumikad kakailyan! Amed ay pabikasen nan ulnos di kaaduan. Tay siya na nan entakon nam-namen ay kabadangan. Ay mansalapa sinan peteg ay panang-i- gagatin di maid nemnem na ya bukatot ay babaknang! Intako ngalud.
Ibutaktak ken supyaten ti pannakailako ti daga ken dayaw, ili ken integridad tayo a teeng di Mankayan!
Singiren dagiti local ken opputunista nga opisyales iti pinapel da iti panangilako!
Dusaen ti Traidor nga NCIP! Itul-tuloy a lapdan ti Far Southeast Gold Project!.
Kondenaren dagiti awan konsensya na a tumaktakder nga COEL nga agpapausar iti Lepanto tapno maisakmak ti kakailyan ken ili a Mankayan.!
Salbaren ti Mankayan! # nordis.net


text:
Zamboanga del Sur
Ti Zamboanga del Sur ket maysa a probinsia iti Pilipinas a masarakan iti rehion ti Peninsula ti Zamboanga iti Mindanao. Ti kapitoliona ket ti Siudad ti Pagadian. Kabeddengna dagiti probinsia ti Zamboanga del Norte iti amianan, Zamboanga Sibugay iti laud, Misamis Occidental iti amianan-a-daya, ken Lanao del Norte iti daya. Iti abagatan ket ti Golpo Moro.
Dagiti linaon
Heograpia[urnosen | urnosen ti taudan]
Addaan ti Zamboanga del Sur iti 26 nga ili ken 2 a siudad. Ti Siudad ti Zamboanga ket maysa nga agwaywayas a siudad ken nakasina iti probinsia. Dagiti agindeg iti siudad ket saanda nga agbutos kadagiti opisial ti probinsia ken addaanda iti bukod a pannakabagi iti Kongreso iti Pilipinas.
Dagiti siudad[urnosen | urnosen ti taudan]
Dagiti ili[urnosen | urnosen ti taudan]
- Aurora
- Bayog
- Dimataling
- Dinas
- Dumalinao
- Dumingag
- Guipos
- Josefina
- Kumalarang
- Labangan
- Lakewood
- Lapuyan
- Mahayag
- Margosatubig
- Midsalip
- Molave
- Pitogo
- Ramon Magsaysay (Liargo)
- San Miguel
- San Pablo
- Sominot (Don Mariano Marcos)
- Tabina
- Tambulig
- Tigbao
- Tukuran
- Vincenzo A. Sagun
Dagiti nagibasaran[urnosen | urnosen ti taudan]
- ^ 2010 a Senso a Pakaammo ti Peninsula ti Zamboanga (Ingles) naala idi 1 Pebrero 2013


text:
Libya
Ti Libya (Arabiko: ليبيا, Berber: ⵍⵉⴱⵢⴰ, Libya) ket maysa a pagilian idiay Maghreb a rehion iti Amianan nga Aprika a nabeddengan babaen ti Baybay Mediteraneo iti amianan, ti Ehipto iti daya, ti Sudan iti abagatan a daya, ti Chad ken Niger iti abagatan, ken ti Arhelia ken Tunisia iti laud.
Nga adda iti gangani a 1.8 riwriw kuadrado kilometro (700,000 sq mi), ti Libya ket isu ti maikatlo a kadakkelan a pagilian idiay Áprika babaen ti kalawa, ken ti maika-17 a kadakkelan iti lubong.[5] Ti kadakkelan a siudad ket ti, Tripoli, a pagtaengan daytoy kadagiti 1.7 a riwriw iti 6.4 a riwriw a dagup a populasion iti Libya. Dagiti tallo a tinawtawid a paset iti daytoy a pagilian ket ti Tripolitania, Fezzan ken Cyrenaica.
Idi 2009 ti Libya ket adda ti kangatuan ti HDI idiay Aprika ken ti maikapat a kangatuan ti GDP (PPP) tunggal maysa a tao idiay Aprika, a kalpasan laeng ti Seychelles, Guinea Ekuatorial ken Gabon. Ti Libya ket adda ti maika-10 a napasingkedan a reserba ti lana iti aniaman a pagilian iti lubong ken ti maika-17 a kangatuan ti panagpataud ti petrolio.[6]
A kas nagbanagan ti Sibil a Gubat ti Libya, ti Libio nga Arabo a Jamahiriya , a daytoy ket addan iti 34 tawtawen, ket narabba ken ti Libya ket simrek iti paset ti panawen a panagturay babaen ti panagbalbaliw nga administrasion a tinawtawagan a ti Nailian a Pagibaliwan a Konsilo.[7] Ti NTC ket nangibaga ti panggepenna a mangimaton ti umuna a paset iti panagibaliwan ti batay-linteg a demokrasia, a kalpasan daytoy ket nangitonton nga agikkatto para iti maysa a representatibo a lehislatura.[8]
Dagiti nagibasaran[urnosen | urnosen ti taudan]
- ^ http://www.nationalanthems.info/ly.htm
- ^ http://ntclibya.com/InnerPage.aspx?SSID=26&ParentID=20&LangID=1
- ^ a b c d "Libya". Internasional a Pundo ti Panguartaan. Naala idi 2012-04-17.
- ^ "Reporta ti Panagrangrang-ay ti Nagtagitaoan 2011". Nagkaykaysa a Pagpagilian. 2011. Naala idi 2 Nobiembre 2011.
- ^ U.N. Demographic Yearbook, (2003), "Demographic Yearbook (3) Pop., Gatad iti Pop. Dumakkel, Kalawa ti Rabaw ken Densidad", Estadistika a Dibision ti Nagkaykaysa a Pagpagilian. Naala idi Hulio 15, 2006.
- ^ Tinawena Pakdaar ti Estadistika, (2004), "Napasingkedan a reserba ti lana babaen ti pagilian, 1980–2004", O.P.E.C.. Naala idi Hulio 20, 2006.
- ^ "Ipaammo ti Konsilo". Nailian a Pagibaliwan a Konsilo ti Libya. Naala idi 23 Oktubre 2011.
- ^ Birsel, Robert (31 Agosto 2011). "Dagiti baro nga agturay ti Libya ket agiyaddang para iti panagbutos". Reuters. Naala idi 24 Oktubre 2011.
- Libya
- Dagiti pagilian idiay Aprika
- Dagiti pagilian ti Amianan nga Aprika
- Dagiti pagilian ken teritorio nga agsasao ti Arabiko
- Dagiti estado a kameng ti Kappon ti Aprika
- Dagiti estado a kameng ti Liga ti Arabo
- Dagiti pagilian ti Baybay Mediteraneo
- Dagiti nabingbingay a rehion
- Dagiti estado a kameng ti GPAP
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Politikal nga inhennieria babaen ti kudeta
- Dagiti estado ken teritorio a nabangon idi 1951


text:
Kategoria:Dagiti artikulo
Daytoy ti kangatuan nga agpang para kadagiti amin nga artikulo iti Wikipedia. Saan a dagus nga agparang dagiti artikulo iti daytoy a kategoria, ngem agparang kadagiti nababbaba nga agpang ti subkategoria.
Adda ditoy ti dua a sistema ti subkategoria a pannakaidasig tapno mapasayaat ti panagbiruk.
- Ti umuna a sitema ket naurnos babaen ti Kategoria:Dagiti kammasapulan a kategoria. Dagitoy ket naidasig babaen ti pannakaibatay dagiti kangrunaan pannakaammuan ti nagtagitaon.
- Ti maikadua a sistema ket naurnos babaen ti Kategoria:Pannakaidasig dagiti kangrunaan a topiko. Dagitoy ket naidasig babaen ti ad-adu pay a pannakaisalaysay kadagiti pannakaammuan ti nagtagitaon.
Dagiti subkategoria
Daytoy a kategoria ket addaan ti sumaganad a 3 a subkatkategoria, manipud ti 3 a dagup.


text:
Posible Kadi a Maaddaanka iti Sakit ti Gugot?
ITI intero a lubong, maysa dayta kadagiti gagangay unay a sakit iti ngiwat. Ngem iti rugrugina, mabalin a saan a dagus a makita ti aniaman a sintomana. Ngem dayta a napeggad ken di madmadlaw a sintoma ti pakabigbigan ti sakit ti gugot. Kuna ti International Dental Journal a ti periodontal disease ket karaman kadagiti sakit iti ngiwat a pakaigapuan ti “grabe a problema iti salun-at ti publiko.” Innayonna a ‘dakkel ti epekto ti sakit iti ngiwat kadagiti indibidual ken komunidad ta pakaigapuan dayta iti ut-ot, panagsagaba, nalimitaran a panangusar iti ngiwat ken pannakakissay iti kinaragsak ti biag.’ Makatulong kenka ti pannakailawlawag daytoy nasaknap a sakit tapno maliklikam dayta.
Impormasion Maipapan iti Sakit ti Gugot
Adda nadumaduma a kakaro ti sakit ti gugot. Ti umuna ket maawagan iti gingivitis wenno limteg a gugot. Ti panagdara ti gugot ti mabalin a pagilasinan. Nalabit agdara bayat ti panagsipilio ken panag-floss wenno uray awan gapgapuna. Mabalin met a seniales ti panagdara bayat a maeksamen ti gugot.
Maawagan iti periodontitis no kumaron ti sakit ti gugot. Iti dayta a kakaro, mangrugin a madadael dagiti tisyu ti tulang ken gugot a mangsupsuportar kadagiti ngipenmo. Mabalin a sa la rumsua dagiti sintomas ti periodontitis no nakaron dayta. Ti dadduma a seniales ti periodontitis ket ti ilalawa ti nagbaetan dagiti ngipen ken gugot; nalukay a ngipen; espasio iti nagbabaetan dagiti ngipen; nabangsit a sang-aw; panagkebbet ti gugot, isu a kasla atitiddog dagiti ngipen; ken panagdara ti gugot.
Makagapu ken Epekto ti Sakit ti Gugot
Adda sumagmamano a pakaigapuan ti sakit ti gugot. Ti gagangay unay ket ti dikki a naingpis a katuon dagiti bakteria a kanayon a tumaud kadagiti ngipen. No saan a maikkat ti dikki, mabalin a lumteg ti gugot gapu iti bakteria. Bayat a kumarkaro, mangrugin a sumina ti gugot iti ngipen, isu nga umadu ti napnuan bakteria a dikki iti sirok ti gugot. Apaman a nakadanonen ditoy ti bakteria, lumteg unayen ta dadaelennan ti tisyu ti tulang ken gugot. Ti dikki, iti man ngatuen wenno sirok ti gugot, ket mabalin a tumangken (tartar iti Ingles). Ti tartar ket napno met iti bakteria. Gapu ta natangken ken nakapet iti ngipen, narigrigat a maikkat ngem iti dikki isu a ti gugot ket agtultuloy a dadaelen dagiti bakteria.
Adda pay dadduma a pakaigapuan ti sakit ti gugot. Mabalin a karaman iti dayta ti saan a nasayaat a panangaywan iti ngipen, agas a mangpakapuy iti resistensia, impeksion gapu iti virus, stress, di makontrol a diabetes, sobra a panaginum iti arak, panagsigarilio, ken panagbalbaliw ti kaadu dagiti hormone gapu iti panagsikog.
Mabalin nga adda pay dadduma nga epekto kenka ti sakit ti gugot. No nasakit ti ngiwatmo wenno tuppolka gapu iti sakit ti gugot, marigatanka nga agngalngal ken dimo maimas ti mangan. Apektado met ti panagsaom ken itsuram. Ipakita met dagiti panagsirarak a ti kasasaad ti ngiwat ket dakkel ti epektona iti intero a salun-at ti bagi.
Dayagnosis ken Panangagas iti Sakit ti Gugot
Kasano a maammuam no adda sakit ti gugotmo? Mabalin a madmadlawmon ti dadduma a seniales a nadakamaten. No kasta, nasayaat no agpadentistaka tapno maeksamen ti kasasaad ti gugotmo.
Maagasan kadi ti sakit ti gugot? Wen, no masigud. No nagbalinen a periodontitis, nasken a malapdan ti ikakarona tapno dina dadaelen ti tulang ken tisyu iti aglawlaw dagiti ngipenmo. Agus-usar dagiti dentista kadagiti alikamen a nairanta a mangikkat iti dikki ken tartar kadagiti ngipenmo, iti man ngato ken sirok ti gugot.
Uray no manmano wenno saanka a makapagpadentista, ti kangrunaan a pamay-an tapno bumassit ti posibilidad a maaddaanka iti daytoy makadadael a sakit ket ti panagannad. Ti umiso ken regular a panangaywan kadagiti ngipenmo ti kasayaatan a panglappedmo iti sakit ti gugot.


text:
KAPITULO 12
Panagbiag iti Wagas a Makaay-ayo iti Dios
Kasano nga agbalinka a gayyem ti Dios?
Kasano a nairamanka iti karit ni Satanas?
Ania dagiti aramid a di makaay-ayo ken ni Jehova?
Kasano a makapagbiagka iti wagas a makaay-ayo iti Dios?
1, 2. Siasino ti sumagmamano kadagiti tattao nga imbilang ni Jehova kas nasinged a gagayyemna?
ANIA a kita ti tao ti piliem a pakigayyeman? Nalabit kayatmo a pakikaduaan ti tao a kapadam iti kapanunotan, interes, ken prinsipio. Ken sigurado a magustuam dagiti nagsayaat ti kualidadda, kas iti tao a mapagtalkan ken naasi.
2 Iti historia, adda dagiti tattao a pinili ti Dios kas nasinged a gagayyemna. Kas pagarigan, ni Jehova imbilangna ni Abraham kas gayyemna. (Isaias 41:8; Santiago 2:23) Kinuna ti Dios a ni David ket ‘maysa a lalaki a naanamongan iti pusona’ agsipud ta isu ti kita ti tao nga ipatpateg ni Jehova. (Aramid 13:22) Ket iti imatang ni Jehova, “makaay-ayo unay” ni Daniel.—Daniel 9:23.
3. Apay nga adda dagiti tattao nga ibilang ni Jehova kas gayyemna?
3 Apay nga imbilang ni Jehova a gayyemna da Abraham, David, ken Daniel? Bueno, kinunana ken Abraham: “Immimdengka iti timekko.” (Genesis 22:18) No kasta, kaay-ayo ni Jehova dagidiay sipapakumbaba nga agtungpal iti pagayatanna. “Agtulnogkayo iti timekko,” kinunana kadagiti Israelita, “ket agbalinakto a Diosyo, ket dakayo agbalinkayto nga ilik.” (Jeremias 7:23) No agtulnogka ken ni Jehova, agbalinka met a gayyemna!
NI JEHOVA PABILGENNA DAGITI GAGAYYEMNA
4, 5. Kasano a maipakita ni Jehova ti pigsana maigapu kadagiti adipenna?
4 Panunotem no ania ti kaipapanan ti panagbalin a gayyem ti Dios. Kuna ti Biblia nga agsapsapul ni Jehova kadagiti gundaway “tapno ipakitana ti pigsana maigapu kadagidiay a ti pusoda naan-anay kenkuana.” (2 Cronicas 16:9) Kasano a maipakita ni Jehova ti pigsana maigapu kenka? Ti maysa a pamay-an ket nadakamat iti Salmo 32:8, a kastoy ti mabasatayo a kuna ni Jehova: “Pagbalinenkanto nga addaan iti pannakatarus ket isuroka iti dalan a rebbeng a papanam. Mangipaayakto iti balakad a ti matak situturong kenka.”
5 Anian a makaliwliwa nga ebkas ti pammateg ni Jehova! Idalan ken saluadannaka bayat nga iyaplikarmo ti balakadna. Sidadaan ti Dios a mangsaranay kenka tapno madaeram dagiti suot ken pannubok a sumangbay iti biagmo. (Salmo 55:22) Isu a no agserbika ken ni Jehova iti amin a pusom, makapagtalekka a kas iti salmista a nagkuna: “Insaadko ni Jehova iti sanguanak a patinayon. Agsipud ta isu adda iti makannawanko, saanakto a mapagdiwengdiweng.” (Salmo 16:8; 63:8) Wen, matulongannaka ni Jehova nga agbiag iti wagas a makaay-ayo kenkuana. Ngem kas pagaammom, adda maysa a kabusor ti Dios nga agtarigagay a manglapped kenka.
TI KARIT NI SATANAS
6. Ania ti inkarit ni Satanas maipapan kadagiti tattao?
6 Inlawlawag ti Kapitulo 11 daytoy a libro no kasano a kinarit ni Satanas a Diablo ti kinasoberano ti Dios. Ni Satanas inakusaranna ti Dios iti panagulbod ken imparipiripna a di nainkalintegan ti di panangpalubos ni Jehova kada Adan ken Eva a mangikeddeng a bukbukodda no ania ti umiso ken di umiso. Kalpasan a nagbasol da Adan ken Eva ken idi umad-adun dagiti tattao ditoy daga, pinagduaduaan ni Satanas ti motibo dagiti amin a tao. “Agserserbi kenka dagiti tattao, saan a gapu ta ay-ayatendaka,” inkarit ni Satanas. “Ikkannak iti gundaway, ket maitallikudko kenka ti uray siasino.” Ti salaysay maipapan iti lalaki nga agnagan Job ipakitana a kasta ti pagarup ni Satanas. Siasino ni Job, ken kasano a nairaman iti karit ni Satanas?
7, 8. (a) Apay a naisalsalumina ni Job idi kaaldawanna? (b) Kasano a pinagduaduaan ni Satanas ti motibo ni Job?
7 Nagbiag ni Job agarup 3,600 a tawenen ti napalabas. Naimbag a tao ni Job, ta kinuna ni Jehova: “Awan asinoman a kas kenkuana iti daga, maysa a lalaki nga awan pakababalawanna ken nalinteg, agbuteng iti Dios ken sumiasi iti dakes.” (Job 1:8) Ni Job ket makaay-ayo iti Dios.
8 Pinagduaduaan ni Satanas ti motibo ni Job nga agserserbi iti Dios. Ti Diablo kinunana ken ni Jehova: “Saan aya a sika nangikabilka iti alad iti aglikmutna [ni Job] ken iti aglikmut ti balayna ken iti aglikmut ti tunggal banag nga adda kenkuana iti intero nga aglawlaw? Ti aramid dagiti imana binendisionam, ket dagiti met laeng dinguenna nagwaras a sisasaknap iti daga. Ngem, kas pamaliwan, iyunnatmo ta imam, pangngaasim, ket sagidem ti isuamin nga adda kenkuana ket kitaem no saannakanto nga ilunod ita mismo a rupam.”—Job 1:10, 11.
9. Kasano a tinaming ni Jehova ti karit ni Satanas, ken apay?
9 No kasta, inrason ni Satanas nga agserserbi ni Job iti Dios gapu kadagiti maaw-awatna a parabur. Inkarit pay ti Diablo a no masuot ni Job, tallikudanna ti Dios. Kasano a tinaming ni Jehova ti karit ni Satanas? Tangay pinagduaduaan ni Satanas ti motibo ni Job, ni Jehova pinalubosanna ti Diablo a mangsuot ken ni Job. Iti kasta, nalawag a mapaneknekan no ni Job ket pudno met laeng nga ay-ayatenna ti Dios wenno saan.
NASUOT NI JOB
10. Ania dagiti suot a dimteng ken ni Job, ket ania ti reaksionna?
10 Di nagbayag, ni Satanas sinuotna ni Job iti nadumaduma a pamay-an. Natakaw ti dadduma kadagiti animal ni Job, ken natay dagiti dadduma. Napapatay ti kaaduan kadagiti adipenna. Pimmanglaw ni Job gapu iti daytoy. Kalpasanna, dimteng ti sabali pay a didigra idi pinatay ti maysa a bagyo dagiti sangapulo nga annakna. Ngem iti laksid dagitoy a nakaro a didigra, “saan a nagbasol ni Job wenno nangipabiang iti aniaman a banag a di umiso iti Dios.”—Job 1:22.
11. (a) Ania pay ti inkarit ni Satanas maipapan ken ni Job, ket ania ti inaramid ni Jehova? (b) Ania ti reaksion ni Job nupay nakaptan iti naut-ot a sakit?
11 Saan a simmardeng ni Satanas. Impagarupna la ketdi a nupay maibturan ni Job ti pannakapukaw dagiti sanikua, adipen, ken annakna, tallikudanna ti Dios no kapten ti sakit. Ni Jehova pinalubosanna ni Satanas a mangipalak-am ken ni Job iti nakaar-ariek ken naut-ot a sakit. Ngem uray kasta ti napasamak, saan a napukaw ti pammati ni Job iti Dios. Sititibker ketdi a kinunana: “Agingga a mauyos ti biagko saankonto nga ikkaten kaniak ti kinatarnawko!”—Job 27:5.
12. Kasano a sinungbatan ni Job ti karit ti Diablo?
12 Saan nga ammo ni Job a ni Satanas ti mangparparigat kenkuana. Gapu ta awan ti ammo ni Job maipapan iti panangkarit ti Diablo iti kinasoberano ni Jehova, impagarupna a ti Dios ti nagtaudan dagiti didigra a dimteng kenkuana. (Job 6:4; 16:11-14) Ngem nagtalinaed latta a natarnaw ken ni Jehova. Ket ti kinamatalek ni Job pinaneknekanna a saan a pudno ti akusasion ni Satanas nga agserserbi laeng ni Job iti Dios gapu iti bukodna a pagimbagan!
13. Ania ti napasamak gapu iti kinamatalek ni Job iti Dios?
13 Ti kinamatalek ni Job ti nalawag a sungbat ni Jehova iti makainsulto a karit ni Satanas. Pudno unay, ni Job ket gayyem ni Jehova, ket ginunggonaan ti Dios gapu iti kinamatalekna.—Job 42:12-17.
NO KASANO A NAIRAMANKA
14, 15. Apay a maikunatayo a nairaman ti amin a tao iti karit ni Satanas mainaig ken ni Job?
14 Saan laeng a ni Job ti nakaiturongan ti isyu nga imbangon ni Satanas maipapan iti kinatarnaw iti Dios. Nairamanka met. Nalawag daytoy iti sasao ni Jehova a nailanad iti Proverbio 27:11: “Agmasiribka, anakko, ket pagrag-oem ti pusok, tapno makaipaayak iti sungbat iti daydiay mangrurrurod kaniak.” Dagitoy a sasao, a naisurat ginasut a tawen kalpasan ti ipapatay ni Job, ipakitana a ni Satanas um-umsienna pay laeng ti Dios ken ak-akusaranna dagiti adipenna. No agbiagtayo iti wagas a makaay-ayo ken ni Jehova, tumultulongtayo a mangsungbat kadagiti natiri nga akusasion ni Satanas, ket iti kasta maparagsaktayo ti puso ti Dios. Ania ti makunam iti dayta? Saan kadi a nagsayaat a pribilehio ti makiraman a mangsungbat kadagiti akusasion ti Diablo, nupay adda masapul a balbaliwam iti biagmo?
15 Laglagipem a kinuna ni Satanas: “Isuamin nga adda iti maysa a tao itednanto maigapu iti kararuana.” (Job 2:4) Iti panangibagana iti sasao a “maysa a tao,” imbatad ni Satanas a saan laeng a ni Job ti nakaiturongan ti akusasionna no di ket amin a tao. Nagpateg dayta a punto. Pinagduaduaan ni Satanas ti kinatarnawmo iti Dios. Kayat ti Diablo a sukirem ti Dios ken sumiasika iti nalinteg a dana no tumaud dagiti pakarigatan. Ania ti mabalin nga aramiden ni Satanas tapno maibanagna daytoy?
16. (a) Ania dagiti pamay-an nga us-usaren ni Satanas iti panangikagumaanna a mangitallikud kadagiti tattao iti Dios? (b) Kasano a mabalin nga usaren met ti Diablo dagitoy a pamay-an kenka?
16 Kas nailawlawag iti Kapitulo 10, nadumaduma a pamay-an ti us-usaren ni Satanas iti panangikagumaanna a mangitallikud kadagiti tattao iti Dios. Iti maysa a bangir, dumarup “a kasla leon a ngumerngernger, nga agsapsapul iti alun-onenna.” (1 Pedro 5:8) Gapuna, mabalin nga impluensiaan ni Satanas dagiti gagayyem ken kakabagiam wenno dadduma pay a mangbusor iti panangikagumaam nga agadal iti Biblia ken mangyaplikar kadagiti masursurom. * (Juan 15:19, 20) Iti sabali a bangir, ni Satanas “pagbalbalinenna ti bagina a kasla anghel ti lawag.” (2 Corinto 11:14) Mabalin nga agusar ti Diablo kadagiti nasikap a pamay-an tapno maallilaw ken maisiasika iti nadiosan a wagas ti panagbiag. Mabalin nga usarenna met ti pannakaupay, a nalabit ipariknana kenka a saanka a maikari iti imatang ti Dios. (Proverbio 24:10) Agtignay man ni Satanas a kasla “leon a ngumerngernger” wenno kasla “anghel ti lawag,” maymaysa ti ikarkaritna: Ibagbagana a no maipasangoka kadagiti suot wenno sulisog, tallikudam kano ti Dios. Kasanom a masungbatan ti karitna ken mapaneknekan ti kinatarnawmo iti Dios, kas ken Job?
PANANGTUNGPAL KADAGITI BILIN NI JEHOVA
17. Ania ti kangrunaan a makagapu a tungpalentayo dagiti bilin ni Jehova?
17 Masungbatam ti karit ni Satanas no agbiagka iti wagas a makaay-ayo iti Dios. Ania ti ramanen daytoy? Sumungbat ti Biblia: “Masapul nga ayatem ni Jehova a Diosmo buyogen ti isuamin a pusom ken isuamin a kararuam ken isuamin a bikasmo.” (Deuteronomio 6:5) Bayat nga umun-uneg ti panagayatmo iti Dios, mapatanormo ti nasged a tarigagay a mangtungpal kadagiti bilinna. Insurat ni apostol Juan: “Daytoy ti kaipapanan ti ayat iti Dios, a tungpalentayo dagiti bilinna.” No ay-ayatem ni Jehova iti amin a pusom, mariknam a “dagiti bilinna saanda a makapadagsen.”—1 Juan 5:3.
18, 19. (a) Ania ti dadduma kadagiti bilin ni Jehova? (Kitaem ti kahon iti panid 122.) (b) Kasanotay nga ammo a saan nga ipaaramid ti Dios ti ditay kabaelan nga aramiden?
18 Ania dagiti bilin ni Jehova? Karaman kadagitoy dagiti aramid a masapul a liklikantayo. Kas pagarigan, kitaem ti kahon iti panid 122, a napauluan “Liklikam Dagiti Kagura ni Jehova.” Nailista dita dagiti aramid a nalawag a kondenaren ti Biblia. No kitaem, kasla awan pagdaksan ti dadduma kadagita nga aramid. Ngem no utobem dagiti naisitar a teksto, maamirismo a nainsiriban gayam dagiti linteg ni Jehova. Nalabit a ti panangbalbaliw kadagiti dati nga aramidmo ti karirigatan a karit a naipasango kenka. Ngem dakkel a pannakapnek ken ragsak ti itden kenka ti panagbiag iti wagas a makaay-ayo iti Dios. (Isaias 48:17, 18) Ken kabaelam dayta. Kasanotay nga ammo?
19 Saan nga ipaaramid ni Jehova ti ditay kabaelan nga aramiden. (Deuteronomio 30:11-14) Ad-adda nga ammona ti kabaelantayo ken ti ditay kabaelan nga aramiden. (Salmo 103:14) Maysa pay, maipaayannatayo ni Jehova iti kired nga agtulnog kenkuana. Insurat ni apostol Pablo: “Ti Dios matalek, ket saannanto nga ipalubos a masulisogkayo iti labes ti kabaelanyo nga itured, no di ket maigiddan iti pannakasulisog aramidennanto met ti dalan a pagruaran tapno mabalinanyo nga ibturan dayta.” (1 Corinto 10:13) Tapno makapagibturka, mabalin nga ipaayannaka pay ketdi ni Jehova iti “pannakabalin a nalablabes ngem ti gagangay.” (2 Corinto 4:7) Kalpasan ti panangibtur ni Pablo iti adu a pakasuotan, naikunana: “Ta iti amin a bambanag addaanak iti bileg gapu iti daydiay mangmangted kaniak iti pannakabalin.”—Filipos 4:13.
PANANGPATANOR KADAGITI NADIOSAN A KUALIDAD
20. Ania dagiti nadiosan a kualidad a nasken a patanorem, ken apay a napateg dagitoy?
20 Siempre, saan laeng a panangliklik kadagiti banag a kagura ni Jehova ti ramanen ti panangay-ayo kenkuana. Nasken met nga ayatem dagiti banag a makaay-ayo kenkuana. (Roma 12:9) Saan kadi a kaay-ayom a kadua dagidiay kapadam iti kapanunotan, paginteresan, ken prinsipio? Kasta met ni Jehova. Sursuruem ngarud nga ayaten dagiti banag a napateg ken ni Jehova. Nadakamat ti dadduma kadagitoy iti Salmo 15:1-5, a pakabasaantayo iti maipapan kadagidiay ibilang ti Dios a gagayyemna. Dagiti gagayyem ni Jehova iparangarangda ti aw-awagan ti Biblia a “bunga ti espiritu.” Ramanenna dagiti kualidad a kas iti “ayat, rag-o, talna, mabayag a panagitured, kinamanangngaasi, kinaimbag, pammati, kinaalumamay, panagteppel.”—Galacia 5:22, 23.
21. Ania ti tumulong kenka a mangpatanor kadagiti nadiosan a kualidad?
21 Ti regular a panagbasa ken panagadal iti Biblia ket tumulong kenka a mangpatanor kadagiti nadiosan a kualidad. Ket ti panangammo kadagiti bilin ti Dios tulongannaka a mangitunos iti pampanunotmo iti panunot ti Dios. (Isaias 30:20, 21) No naun-uneg ti panagayatmo ken ni Jehova, napigpigsa met ti tarigagaymo nga agbiag iti wagas a makaay-ayo iti Dios.
22. Ania ti maibanagmo no agbiagka iti wagas a makaay-ayo iti Dios?
22 Nasken ti panagregget tapno makapagbiagka iti wagas a makaay-ayo ken ni Jehova. Ti Biblia iyarigna ti panangbalbaliw iti biagmo iti pananguksob iti daan a personalidad ken panangikawesmo iti baro a personalidad. (Colosas 3:9, 10) Ngem maipapan kadagiti bilin ni Jehova, insurat ti salmista: “Iti panangsalimetmet kadakuada adda dakkel a gunggona.” (Salmo 19:11) Mapaneknekamto met a makagunggona unay ti panagbiag iti wagas a makaay-ayo iti Dios. No aramidem dayta, masungbatam ti karit ni Satanas ken maparagsakmo ti puso ni Jehova!
^ par. 16 Di kayat a sawen daytoy a direkta a kontrolado ni Satanas dagidiay bumusor kenka. Ngem ni Satanas ti dios daytoy a sistema dagiti bambanag, ket adda ti intero a lubong iti babaen ti pannakabalinna. (2 Corinto 4:4; 1 Juan 5:19) Namnamaentayo ngarud nga adu ti saan nga agbibiag iti nadiosan a wagas, ket dagiti dadduma busorendaka.


text:
Iparit Kadi ti Biblia ti Seksual a Panagragsak?
Sungbat ti Biblia
Saan nga iparit ti Biblia ti seksual a panagragsak ta regalo dayta ti Dios kadagiti agassawa. Pinarsuana ida a “lalaki ken babai” ken imbilangna ida a “nasayaat unay.” (Genesis 1:
Deskribiren ti Biblia ti ragsak dagiti assawa a lallaki babaen kadagitoy a sasao: “Agrag-oka iti asawa ti kinaagtutubom . . . Dagiti bukodna a barukong bartekendaka koma iti amin a tiempo. Babaen iti ayatna patinayon koma nga agragsakka iti napalaus.” (Proverbio 5:
Para laeng kadagiti agassawa
Ipalubos ti Dios ti panagdenna para laeng kadagiti agassawa, kas ipakita ti Hebreo 13:4: “Ti panagasawa nadayaw koma iti tengnga dagiti isuamin, ket ti pagiddaan ti agassawa awan koma ti tulawna, ta ti Dios ukomennanto dagiti mannakiabig ken dagiti mannakikamalala.” Dagiti agassawa rumbeng nga agmatalekda ken tungpalenda ti inkarida iti maysa ken maysa. Ti pagragsakanda ket saan a ti panangpennek iti bukodda a tarigagay, no di ket ti panangyaplikar iti prinsipio ti Biblia: “Ad-adu ti kinaragsak iti panangted ngem iti panangawat.”—Aramid 20:35.


text:
Penisilina
Ti penisilina (sagpaminsan a naipangyababaan iti PCN wenno pen) ket grupo dagiti antibiotiko a nagtaud manipud kadagiti fungus ti Penicillium.Dagitoy ket nmangiraman ti penisilina G, penisilina prokaina, penisilina bensatina, ken penisilina V. Dagiti antibiotiko a penisilina ket naipakasaritaan dagitoy a nangruna gaputa dagitoy ti immuna nga agas a nasayaat a panangagas kadagiti nadumaduma a nakaro a saksakit, a kas ti butol, ken dagiti gapu ti inpeksion babaen ti staphylococci ken streptococci. Dagiti penisilina ket kankanayon pay a maus-usar ita nga aldaw, urayno adun dagiti kita ti resistansia iti bakteria. Amin dagiti penisilina ket dagiti B-laktamiko nga antibiotiko ken inus-usar iti panangagas kadagiti suseptibilidad ti inpeksion a maipapan iti bakteria, a kadawyan dagiti organismo a Gram-positibo.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- Nicolaou, K.C.; Sorensen, E.J. ; nga adda ti pangyuna ni Elias James Corey. (1996). Dagiti Klasiko iti Dagup a Sintesis : Dagiti Tarheta, Dagiti Estratehia, Dagiti Pamay-an (5. repr. nga ed.). Weinheim: VCH. ISBN 3-527-29284-5.
- Dürckheimer, Walter; Blumbach, Jürgen; Lattrell, Rudolf; Scheunemann, Karl Heinz (1 Marso 1985). "Dagiti KInaudi a Panagrang-ay ti Pagobraan dagiti B-Laktamiko nga antibiotiko". Angewandte Chemie International Edition in English 24 (3): 180–202. doi:10.1002/anie.198501801.
- Hamed, Refaat B.; Gomez-Castellanos, J. Ruben; Henry, Luc; Ducho, Christian; McDonough, Michael A.; Schofield, Christopher J. (1 Enero 2013). "Dagiti ensima ti B-laktamiko a biosintesis". Natural Product Reports 30 (1): 21–107. doi:10.1039/c2np20065a. PMID 23135477.
Dagiti silpo ti ruar[urnosen | urnosen ti taudan]
Dagiti midia a mainaig ti Penisilina idiay Wikimedia Commons


text:
Talon a Mangtartaraon iti Minilion
Uppat a pulo a tawenen ti napalabas, idi Pebrero 2, 1973, naipuesto dagiti baro a makina idiay Wallkill, New York, U.S.A. tapno agimprenta kadagiti magasin a Pagwanawanan ken Agriingkayo!
Sangapulo a tawen sakbayna, gimmatang dagiti Saksi ni Jehova iti talon a mangsuplay iti taraon kadagiti agtrabtrabaho iti hedkuarterda iti Brooklyn, New York. Ngem ita, mausar met daytan iti panangpataud iti naiduma a kita ti taraon, ti naespirituan a taraon.
Ni Philip Wilcox a manangaywan idi iti pressroom, malagipna ti umuna nga aldaw a panagandar dagiti pagimprentaan iti Wallkill: “Agarup makabulan nga in-assemble-mi dagiti high-speed rotary web presses. Idi nakasagana dagitan, rinugianmi a testingen. Di nagbayag, nakaimprentakamin iti sumagmamano a ribu a magasin. Impatulodmi dagita iti pagimprentaan idiay Brooklyn sa naipatulod kadagiti kongregasion. Determinadokami a di mangsayang iti uray maysa a magasin.”
Imbangon dagiti Saksi ni Jehova daytoy baro a pagimprentaan kas nayon ti dakkel a pagimprentaanda nga adda idi iti Brooklyn. Idi rugrugi ti 1970’s, kanayon nga ad-adu a naibasar-Biblia a literatura ti order ngem iti kabaelan dagiti makina nga iyimprenta iti agmalem. Gapu iti dayta, adda dagiti nagtrabaho iti rabii iti pagimprentaan iti Brooklyn tapno maaguantaanda ti kaadu dagiti order.
Idi nairingpas ti umuna a pasdek a pagimprentaan iti Wallkill, addaan dayta iti uppat a makina, maysa a pasilidad para iti panagitulod, ken Kingdom Hall. Ngem sakbay a naan-anay a mausar, nangrugi ti konstruksion ti maikadua a dakdakkel a pasdek a kasilpo ti umuna. Nagadu ti order a naibasar-Biblia a literatura isu nga innem pay a makina ti naikabil iti maikadua a pasdek, uray no saan pay a nalpas dayta.
Iti panaglabas dagiti tawen, rimmang-ay ti teknolohia iti panagimprenta ken immadu dagiti order a naibasar-Biblia a literatura. Tapno makagiddan kadagita a panagbalbaliw, namin-adu a binaliwan ken pinalawami ti pagimprentaan iti Wallkill. Dagiti daanen a makina a letterpress idi 1980’s ket nasukatan kadagiti high-speed offset presses.
Idi 2004, naiserra ti pagimprentaan iti Brooklyn, ket iti kaunaan a gundaway, nangrugi a mayimprenta dagiti libro iti Wallkill. Idi 2010, nayakar iti amianan ti pakayimprentaan dagiti magasin—iti sanga nga opisina dagiti Saksi ni Jehova iti Canada. Dagiti baro a makina sadiay ket makayimprenta iti 200,000 a magasin kada oras.
Ita, highly automated ti pagimprentaan iti Wallkill, nga agus-usar iti kabaruan a teknolohia ken addaan iti 281 a boluntario a lallaki ken babbai. Itay napan a tawen, nasurok a 17 a milion a libro ken Biblia ti nayimprenta sadiay. Malaksid kadagiti pagimprentaan iti Wallkill ken Canada iti Amianan nga America, dagiti Saksi ni Jehova ket addaan iti 13 pay a pagimprentaan nga adda iti Africa, Asia, Australia, Europa, ken Abagatan nga America


text:
SAN FERNANDO CITY, LA UNION - Awanen ti angesna a nasarakan ti bangkay ti lalaki iti uneg ti balay na idiay Florentino St. Brgy, Catbangen San Fernando, La Union agarop alas 6:00 idi agsapa kalman.
Nabigbig daytoy a ni Rodolfo Basuil, 42, baro, residente ti nasao a lugar.
Iti panagresponde dagiti kameng ti San Fernando PNP ken City Health Office naduktalan da a tallon nga aldaw daytoy a natay ket addan iti state of decomposition.
Kabayatan na, mamati met ni Manuel Basuil Jr. kabsat ti nasarakan a bangkay nga awan ti foul play ti pannakatay daytoy numan kadawatan da latta a maipasidong daytoy iti otopsiya.
Sakbay ti pasamak ket naginom pay ti suspek kalpasan iti panagtrabahona iti constrction agingga a simrek ti balay na ket saanen a rimuar iti uneg ti tallo nga aldaw.
Innayon pay ni Manuel maipagarop a naatake wenno na high blood ti kabsat na.


text:
Plantilia:Ammom kadi
Ti ammom kadi ket maysa a paset ti Wikipedia manipud kadagiti makaay-ayo ken kinapudno a paset dagiti artikulo.
Ti pinagireporta kadagiti biddut, kitaen ti patungtungan ti Ammom kadi.
Dagiti agur-urnos:
- Sakbay a pabaruen subokan idiay Ammom kadi/pagipadasan.
- Kalpasan ti panagipabaro purgaen ti Umuna a Panid tapno agparang ti baro a bersion.
- Ken purgaen daytoy a panid.
Dagiti naiduldulin
Agdama nga Ammom kadi
Ti maika-253 nga aldaw ti tawen ti 2014 ket isu ti maiparparang nga ammom kadi iti Umuna a Panid.


text:
Cebu
Ti Cebu ket maysa nga isla a probinsia iti Pilipinas a masarakan iti rehion ti Tengnga a Visayas. Ti Siudad ti Cebu ti kapitoliona. Maysa nga atiddog ken akikid nga isla ti Cebu a nayaplag 225 a kilometro manipud amianan agingga iti abagatan ken napalikmutan ti 167 a babassit na purpuro a pakairamanan ti Isla ti Mactan, Bantayan, Daanbantayan, Malapascua, Olango, Purpuro ti Camotes, ken dadduma pay. Adda ti Cebu iti daya ti Isla ti Negros ken iti met laeng dayaenna ket ti Isla ti Leyte sa iti umabagatan-a-daya ket ti probinsia ti Bohol.
Maysa kadagiti karang-ayan a probinsia iti Pilipinas ti Cebu. Ti metropolitano a paset ti Siudad ti Cebu (a pakairamanan ti Siudad ti Mandaue ken Siudad ti Lapu-Lapu) ket maikadua iti Metro Manila iti kaadu ti populasion iti intero a pagilian.
Dagiti linaon
Heograpia[urnosen | urnosen ti taudan]
Addaan ti Cebu iti 44 nga ili ken 9 a siudad.
Dagiti siudad[urnosen | urnosen ti taudan]
- Siudad ti Bogo
- Siudad ti Carcar
- Siudad ti Cebu
- Siudad ti Danao
- Siudad ti Lapu-Lapu
- Siudad ti Mandaue
- Siudad ti Naga
- Siudad ti Talisay
- Siudad ti Toledo
Dagiti ili[urnosen | urnosen ti taudan]
- Alcantara
- Alcoy
- Alegría
- Aloguinsan
- Argao
- Asturias
- Badian
- Balamban
- Bantayan
- Barili
- Boljoon
- Borbon
- Carmen
- Catmon
- Compostela
- Consolación
- Cordova
- Daanbantayan
- Dalaguete
- Dumanjug
- Ginatilan
- Liloan
- Madridejos
- Malabuyoc
- Medellin
- Minglanilla
- Moalboal
- Oslob
- Pilar
- Pinamungahan
- Poro
- Ronda
- Samboan
- San Fernando
- San Francisco
- San Remigio
- Santa Fe
- Santander
- Sibonga
- Sogod
- Tabogon
- Tabuelan
- Tuburan
- Tudela
Dagiti nagibasaran[urnosen | urnosen ti taudan]
- ^ 2010 a Senso a Pakaammo ti Tengnga a Visayas (Ingles) naala idi 25 Mayo 2012
Dagiti silpo ti ruar[urnosen | urnosen ti taudan]